text:
CITES Brochure Papiamentu
** This brochure is also available in English, Dutch, and Spanish
** This brochure is funded by the Ministry of Agriculture, Nature and Food Quality (LNV)
Kombenio riba komersio internashonal di espesienan protehá di founa i flora indígena (CITES: Convention on International Trade in Endangered Species of Wild Fauna and Flora)-
CITES ta un kombenio entre gobièrnunan (aktualmente 183 pais) pa garantisá ku komersio internashonal di founa i flora indígena no ta menasá nan sobrebibensia. Aktualmente mas di 37 mil espesie di animal i mata ta ser protehá bou di CITES. E komersio ta diverso i ta varia di animal i mata bibu te ku un amplio variedat di produktonan derivá di naturalesa, inkluyendo produktonan di alimento, artíkulo di kueru eksótiko, eskulturanan di palu, prenda, instrumento i ornamento, te asta remedinan lokal.
KON E TA FUNSHONÁ?
Ku e meta pa regulá komersio internashonal, CITES ta usa tres tipo di espesie kual ta inkluí komo apèndiks di e tratado. E promé dos apèndiks nan ta esnan mas importante pa islanan di Karibe Hulandes (Bonaire, Saba, St. Eustatius):
Apèndiks I: ta inkluí espesienan protehá ku peliger pa ekstinshon, pa kua tin prohibishon di komersio. Esaki ta inkluí tur espesie di turtuga di laman i algun espesie di tribon i para, manera lora.
Apèndiks II: ta inkluí espesienan kua no nesesariamente ta protehá (ku peliger pa ekstinshon), sinembargo pa kua komersio mester ser regulá pa prevení uso inkompatibel ku su sobrebibensia.Ta permití komersio solamente ku lisensia bálido di CITES.
Apèndiks III: ta inkluí espesienan protehá den a lo ménos un pais kual a pidi asistensia na otro partidonan di CITES pa kontrolá komersio. Ta eksihí lisensia pa re eksportá for di e pais en kuestion òf un sertifikado di orígen di otro estadonan. Ta un violashon di lei pa biaha ku espesienan riba lista di CITES (inkluyendo parti i produktonan), esaki por resultá den un but òf kore riesgo di persekushon penal. Lo konfiská e mata, animal, produkto en kuestion.
Ademas di areglonan di CITES, reglanan i medidanan lokal mas rigoroso por ta na vigor.


c: text/html

text:
Sheryl Arends- Croes dietista di Ibisa ta splica cambio di lifestyle persona tin cu cambia. Nan no ta ripara con lihe por subi peso si nan ta come na cas, cu e mal habito si no kima e vet of haci movecion ‘mester balansa locual ta come y movecion’.
E movecion ta importante, si come mas peso ta subi y balansa di movecion ta baha. Mester haci mas movecion di locual un persona ta come ‘mester ta igual pa bo tin un peso normal’. Arends -Croes ta bisa cu esey ta consecuencianan di con pa anda cu cuminda y biba saludabel.
Tin biaha hende ta opta pa no haci movecion, asta si nan sa cu esey ta bon pa nan pakico no haci’e? Arends – Croes ta contesta cu un persona mester busca algo cu e por tin placer den dje. “E mester keda fun pabo, sea si ta cana, core, bay zwemmen, Zumba, cualkier actividad den sport cu ta pone e persona active haciendo movemento.”
Un persona por come saludabel y no haci movecion? E ta contesta cu por haci esey, pero e ta normal cu nan dos ta bay hunto, por come saludabel cu tiki movecion. Pero pa tin miho bida saludabel mester tin movecion.
Tambe el a remarca cu si ta come mas caloria, e balansa lentamente lo yega na unda e persona kier yega pa mantene un peso saludabel.“Tin manera di come saludabel pone tips pa con pa come asina. Ta gezond y cambia bo gedrag di con bo ta mira cuminda come ora bo tin hamber. Cosnan cu ta bon pabo, e momento cu esey ta sosode perde peseo y mantene”, el a splica

robotstxt: allowed

filter: keep


text:
Fundashon pa Konsumidó a hasi komparashon di preis den e kategoria di karni, galiña, belèg, fruta I berdura . Esakinan ta produktonan esensial na momento ku e mayoria di konsumidó ta hasi su kompra. Pues e komparashon di preis aki ta unu sumamente interesante. Pa e komparashon di preis aki a selektá un kantidat di 109 produkto na 20 establesimentu den e temporada di 20 di mart 2022 te ku 27 di mei 2022. E supermarket i minimarketnan kaminda e komparashon di preis a tuma lugá ta: supermarket 2000, Arco Iris, Van den Tweel ,Arti’s , Best Buy, Bon Bini supermarket, Boulevard Market Place, Centrum Mahaai i Piscadera, Esperamos supermarket, Dande, Mangusa Rio Canario i Hypermarket, Vreugdenhil, Minimarket LZF, Luna Park, New Plaza/ De Ruyterkade, LI’S, Queens, i Tropicana .
A base di e komparashon di preis aki Centrum Piscadera a resultá e supermerkado ku tin mas tantu produkto na mihó preis for di e makutu di produktonan pre selektá. Centrum Mahaai a keda na di dos lugá ku 22 produkto i Vreugdenhil ku 18 produkto.
Durante di e komparashon di preis aki nos a para ketu tambe na e establesimentu mihó surtí. Pues e establesimentu ku tabatin mas tantu di e 109 produktonan di e kategoria aki den e makutu pre selektá.
E supermerkado mihó surti den e kaso aki a resultá Centrum Mahaai i Centrum Piscadera ku 84. Na di dos lugá a resultá Mangusá Rio i Hypermarket ku 79 produkto i Esperamos supermarket na di tres lugá ku 78 produkto.
Ta importante pa señalá diferensia di preis basta drástiko entre e diferente establesimentunan ku a keda selektá. Meta di esaki ta prinsipalmente pa e konsumidó tin un mihó bista na momento di hasi su eskoho komo konsumidó.Nos a remarká ku por ehèmpel na Bon Bini Supermarket bo ta paga fl 14.45 pa un kilo di karni stoba i na Boulevard Supermarket bo ta paga fl 25.95 pa e mesun kilo di karni stoba. Esaki ta un diferensia di fl 11.50. Otro diferensia grandi ta pa kilo di Flansteak. Na Vreugdenhil bo ta paga fl 16.50 i na Arti’s bo ta paga fl 26.95 kual ta un diferensia di fl 10.45. Loinribs tambe tin un diferensia di preis remarkabel. Por ehèmpel na Bon Bini bo ta paga fl 15.35 pa un kilo di lionribs i na Li’s esaki ta kosta fl 23.95 un diferensia di fl 8.60.
Fundashon pa Konsumidó ta rekomendá e konsumidó pa traha un lista di kompra delantá i tene bon kuenta ku e diferensia di preis entre kada establesimentu pa asina hasi e mihó eskoho. Pa hasi esaki, bo por tuma nota di e lista di anotashon di preis riba nos wèpsait www.fundashonpakonsumido.org. Pa kualkier pregunta por tuma kontakto ku nos na 4626666 òf manda nos un e-mail na info@fundashonpakonsumido.org Tene na kuenta ku pa e komparashon di preis aki no a tene kuenta ku kalidat di produkto ni pais di importashon.


text:
Forsanan egipsio a mata lider importante di ISIS.
Lider di operashonnan di ISIS na e península instabil di Sinaí said al-Ansari, ku tabata e serebro tras di e akshon terorista di òktober 2015 riba un avion di Rusia den e region, a muri den un atake di Forsa Aéreo Egipsio. Asina fuentenan di inteligensia a bisa Fox News. E lider na Sinaí di ISIS, Abu Dua al-Ansari a fayesé na Al Arish, segun e mésun fuentenan. Un mensahe riba página di Facebook di e bosero militar prinsipal, Brigada-General Mohammed Samir, a bisa ku said al-Ansari a muri den un operashon guiá pa “inteligensia ku presishon”. Según investigadónan, el a yuda organisá aktividatnan di ISIS den e region inkluso atakenan kontra personal di Nashonnan Uní den nan base na Sinaí. Den un atake riba e avión Metrojet dia 31 di òktober 2015, ta sospechá un mekániko di aviashon, ku ta primu di said al-Ansari. El a uni su mes ku ISIS na Siria i a pone un bòm riba e buelo na aeropuerto Sharm el-Sheikh. E avion a eksplotá den firmamentu na Egipto despues di a lanta vuelo, kousando morto di tur 224 persona na bordo. Forsa militar na Egipto a skibi riba nan página di Facebook ku durante e atakenan aéreo nan a mata tambe 45 kombatiente ISIS i a destruí un depósito importante di arma i bala.


text:
Fundashon pa Konsumidó resientemente a anotá i kompará preis di produktonan ku mas ta wòrdu kumpra pa nos konsumidónan den e diferente botikanan aki na Kòrsou. Saliendo for di e punto di bista ku konsumidónan mester ta responsabel i konsiente di nan kompra, Fundashon pa Konsumidó su meta primordial pa ku e komparashon di preis aki ta, pa yuda e konsumidó den su proseso di hasi un eskoho konsiente.
Un kantidat di 29 botika a keda bishitá den e periodo di 4 pa 8 di ougùstùs 2016. Durante di e bishita aki a anotá preis di un kantidat di 81 produkto, repartí den diferente kategoria. E kategorianan aki ta: awa pa higiena pa boka, pasta di djente, habon pa baña, djèl pa baña kuné, puiru, deodorante, toaya femenino, pomada, krema pa kurpa, shampo/’conditioner’, ‘relaxer’ pa kabei i pintura. A kontrolá tambe palitu pa limpia orea, katuna, ‘remover’ pa uña, ‘zalf’ pa kurpa, habon pa man, krema pa feita i tambe ‘splash lotion’.
Botika Groot Piscadera esun di mas barata.
Basá riba e resultado di e komparashon di preis, Botika Groot Piscadera a resultá e botika ku na momentu di e anotashon di preis tabatin mas produkto na un preis mas ekonómiko, kompará ku sobra botikanan. Botika Groot Piscadera tabatin un kantidat di 23 produkto na e mihó preis for di e 81 produktonan preselektá. E di dos botika ku preis mas ekonómiko a resultá botika Cerrito, ku un kantidat di 20 produkto. E di tres botika mas barata ta botika Novo, ku 17 produkto.
Botika mihó surtí
Pa loke ta surtido, botika Groot Piscadera a resultá esun mihó surtí ku un kantidat di 67 produkto di e 81 produktonan ku nos a preselektá. Botika Cerrito a posishoná su mes na di dos lugá ku 61 produkto i botika Mahaai i Zuikertuintje na di tres lugá ku 60 produkto.
Diferensia di preis
Fundashon pa Konsumidó a konstatá un diferensia di preis notabel entre algun produkto. Por ehèmpel un bòter di shampo Motion Neutralizing ta kosta fl. 9.54 na botika Rio Canario i na botika Popular esaki ta kosta fl. 22.63, kual ta un diferensia di preis di fl. 13.09. Un pòchi pomada di 7.5 oz di e marka Vaseline su preis na botika St. Rosa ta fl. 6.20 i na botika Juliana su preis ta fl. 14.14, kual ta un diferensia di fl. 7.94. Gel/mouse pa feita di e marka Nivea for men di 200ml ta kosta fl. 5.95 na botika De Savaan i na botika Popular e ta kosa fl. 14.35.
Asina tin un kantidat mas di diferensianan den preis, prinsipalmente debí ku aki ta trata produktonan ku no ta mará na un preis máksimo stipulá dor di Gobièrnu. Netamente pa e motibu aki Fundashon pa Konsumidó ke enkurashá nos konsumidónan pa evaluá preisnan bon di forma ku nan por hasi kompra konsiente i responsabel.Tene na kuenta ku botikanan tambe sa tin huki ku produktonan den oferta, kual tambe por influensia preisnan.
Pa mas informashon tokante di komparashon di preis di produktonan di botika i otro informashon relashoná ku derechinan di konsumidó por bishitá nos wèpsait www.fundashonpakonsumido.org òf bèl nos na 462-6666.


text:
Salú mental na boka di trabou
Salú mental na boka di trabou
Willemstad – Tur aña riba 10 di óktober mundialmente ta para ketu na e tema di salú mental. E aña aki WHO/ PAHO a skohe komo tema ‘Salú mental na boka di trabou’. Ta kalkulá ku un di kada sinku trahadó por ta eksperenshando un óf otro preshon riba nan salú mental. Na boka di trabou tambe por tin faktornan ku ta afektá e salú mental negativamente, ku por ta kousa di un desbalanse mental.
Algun faktor na boka di trabou por ta ku hefe ta pone demasiado preshon riba e trahadó. Ta duna tarea ku ta fuera di e trahadó su kapasidat. No tin komunikashon optimal tampoko inklushon. Hefe ta trata malu, ta hasi mal uso di su poder i e sirkunstansha bou di kual mester laborá no ta adekua. Tur faktor ku ta pone ku e trahadó no ta sintié komodo na boka di trabou por duna stress i afektá salú mental.
Stress por keda okashoná dor di sirkunstansha di trabou óf dor di faktornan personal. Salú mental meskos ku salú físiko tin su impakto riba produktividat na trabou. Depreshon mundialmente ta un di e malesanan di salú mental ku mas ta prevalesé na boka di trabou.
Ministerio di Salubridat, Medio Ambiente i Naturalesa ta enfatisá importansha di tin un salú mental saludabel pa por ta un persona/ empleado sano. Ban kultivá un kultura di trabou ku ta prevení problema di salú mental i promové un salú mental positivo pa nos empleadonan.


text:
Último dia nan tabatin diferente hayasgo di droga i detenshon na frontera entre Venezuela i Colombia.
CARACAS – Militar nan di Venezuela a lokalisá 95 kilo di mariwana den un parke nashonal di e estado di Falcon, na nortost di e pais. Esaki durante labornan di patruyahe na e kosta nan, na altura di e parke nashonal Morrocoy.
Aki ta unda a kapturá un embarkashon ku tabata transportá un total di 143 bulto di mariwana ku un peso di masoménos 95 kilo.
Dia 19 último, e funshonario a informá di hayasgo di 100 kilo di kokaina na nortost di e pais, ku tabata keda transportá pa kuater hòmber di orígen kolombiano.
For di inisio di aña te ku dia 29 di sèptèmber, outoridat nan a lokalisá 41 tòn di droga entre kokaina i mariwana na henter e pais. Ademas a desmantelá 362 kampamentu pa produkshon di droga.
Di otro banda, a informá tambe di militar nan venezolano ku a sa di detené kuater hòmber ku droga na e zona fronteriso. Esaki nan tabata transportá 2.14 kilo di kokaina na e estado di Tachira.
Esun nan kapturá, tabatin e droga skondé den un vehíkulo i tabatin intento di burla outoridat nan venezolano i pasa na e teritorio.
Den e mesun region, efektivo nan militar a detené sinku hòmber ku shete arma di guera i munishon. A sigurá ku esaki nan ta forma parti di un grupo dediká na ekstorshoná i kontrabanda.


text:
Prome Minister Evelyn-Wever-Croes a participa na e Asamblea General di e Organization of American States (OAS) na unda e tawata tin e oportunidad pa elabora riba e retonan di Covid-19 y con Aruba ta atendiendo cu nan. Prome Minister tambe a toca e tema di e crisis di Venezuela y a haci un yamada na tur e paisnan cu ta miembro di OAS pa yuda Venezuela den e momentonan dificil aki ya cu e situacion a bira pio awor cu e crisis di Covid. Como bisiña di Venezuela, Aruba tambe ta sinti e efectonan di esaki.
E region Caribense sigur tin retonan grandi nan dilanti a causa di e pandemia aki. E situacion economico y social a wordo afecta severamente na unda e casonan di desempleo a subi drasticamente afectando esnan mas vulnerable riba nos isla.
Apesar di tur e aspectonan negativo cu e crisis aki a trece cu ne, tambe el a trece cosnan positivo. Como resultado, Aruba a bira un isla mas uni na unda nos hendenan ta mas solidario. Reino Hulandes tambe ta brindando ayudo proveyendo suplementonan medico pa yuda combati e crisis.
Aruba como un isla cu su pilar economico mas grandi ta turismo, nunca por a biba pensa cu lo yega un dia cu lo mester stop tur e buelonan rond mundo pa Aruba. A base di e desaroyo di e casonan activo di Covid, ta habriendo e portanan bek poco poco pa nos bishitantenan.
E derecho humano y democracia na mundo tambe a wordo poni bou presion door di e pandemia aki hibando nos pais na un lucha social creando instabilidad. Ta importante si pa enfatisa cu nos democracia y derecho humano no por wordo comprometi durante e lucha aki.
Prome Minsiter a duna di conoce cu Reino Hulandes ta sigui mustra nan compromiso pa cu e esfuersonan haci pa OAS pa enforsa democracia dunando sosten na entre otro e mision di observacion electoral di OAS. Tambe nos ta reafirma nos sosten pa cu e trabounan di OAS en conexion cu e promocion di Derechonan Humano por medio di e Comision di Derecho Humano di Inter American cu enfoke riba esnan mas vulnerable.
E situacion di Venezuela tambe tin Reino Hulandes sumamente preocupa y ta mira cu e unico solucion sostenibel ta pa bin un gobierno democratico via un eleccion husto. Un average di 5 miyon Venezolano a laga nan pais mirando cu e pandemia aki a haci e situacion mas dificil. E trabou di esnan encarga pa cu e migrante y refugiadonan di Venezeula ta un muestra di e contribucionnan valioso di OAS y cu Reino Hulandes ta apoya firmemente.
“Apesar di tur e retonan, reino Hulandes ta keda positivo mirando cu un crisis ta hiba nos na innovacion y perspectivanan pa trece solucion. Pa por enfrenta e retonan aki ta rekeri innovacion, cooperacion global y partnership duradero. Pa construi miho ta rekeri accion transformativo. Reino Hulandes ta permanece un partner pa paz y stabilidad”, Prome Minister Evelyn Wever-Croes a duna di conoce.


text:
Kralendijk- Ta Daisy Coffie di frakshon Coffie só a vota na fabor di un ‘moshon di desaprobashon’ kontra di diputado James Kroon. Coffie a presentá su moshon despues ku gezaghèber Edison Rijna a duna un presentashon kòrtiku di e investigashon ku a hiba pa ku e temátika di integridat.
Tur miembro di koalisahon a vota kontra di e moshon di Coffie, sin mashá motivashon. Michael Pietersz si a motivá su voto kontra di e moshon. “Diputado Kroon a pidi despensa pa e kosnan ku a kana ménos nèchi i nos a akseptá esaki”, asin Pietersz a bisa. Pietersz na e momentu ei tabata e úniko miembro di frakshon de DP presente den Konseho Insular. Ambos Abraham i Hellburg-Makaai tabata ousente.
Ta tòg remarkabel ku frakshon di DP tabata hopi vokal riba e trayekto di investigashon di integridat, pero ku al final nan no ta dispuesto tampoko di buska e guera kontra di James Kroon.


text:
Nadal i Lopez ta gana oro olímpiko den tènis dòbel.
Rafael Nadal i Marc López a gana oro na Rio de Janeiro. Nan a bira kampion den dòbel tènis. E dos tenistanan spañó, a vense e duo ulandes Robin Haase/Jean-Julien Rojer den promé buelta, pa despues den final derotá e romanonan Florin Mergea i Horia Tecau. Nan ta’tin mester di 3 sèt, ku a dura masomenos dos ora i mei. E resultado final a bira 6-2, 3-6 i 6-4. Esaki ta bira e di dos medaya di oro pa Nadal. Na 2008 el a logra medaya di oro den e kategoria di “single”. Medaya di bròns a bai pa e merikanonan Steve Johnson i Jack Sock, ku a logra superá e kanadesnan Daniel Nestor i Vasek Pospisil ku skor di 6-2 i 6-4. Pa loke ta e kategoria di tènis individual, ainda Nadal tin chèns di medaya. Rafael Nadal, di 30 aña a gana di e brazileño Thomaz Bellucci. Nadal, ku ta 14 bia’ ganadó di Grandslam, su siguiente rival ta Juan Martin del Potro.


text:
Cijntje i Leonora a kita sosten, Gabinete Koeiman a kai.
Den un karta ku a bai pa presidente di Parlamentu i Gabinete Koeiman, e dos parlamentarionan pa Pueblo Soberano Melvin ‘Mac’ Cijntje i Sherwin Leonora a partisipá ku nan ta kita nan sosten for di Gabinete Koeiman. Ku e akshon akí Gabinete Koeiman ta pèrdè sosten di mayoria den Parlamentu, pues ofisialmente gobièrnu di Kòrsou a kai. For di den kurso di siman pasá, tenshonnan tabata haltu entre partidonan den koalishon, debi na un diferensia di opinion entre Parlamentario Cijntje (lider di frakshon pa Pueblo Soberano) i Minister di VPRO Suzanne Camelia=Römer, tokante kambionan i e vishon pa ku e plan di zonifikashon di Kòrsou. Minister Camelia-Römer a indiká ku e lo entregá su retiro den kaso ku mester bin kambio, manera ta Parlamentario Cijntje su deseo.
Partidonan a reuní na vários okashon. Konsiderando e situashon ku a surgi, partidonan den koalishon a papia tambe ku otro partidonan pa amplia e base di sosten pa Gabinete Koeiman. A papia entre otro ku Parlamentario Omayra Leeflang, ku a pone kondishonnan serio pa por drenta gobièrnu. Leeflang (UKH) tabata ke pa tur partido firma un karta ku nan ta di akuerdo ku e ta drenta Gabinete Koeiman. E intenshon segun fuentenan tabata pa Omayra Leeflang a haña e kartera di enseñansa i esaki lo a krea mas tenshon, konsiderando entre otro e diferensia di opinion entre Leeflang i Pueblo Soberano tokante enseñansa liber.
Ta surgi awor un situashon kaminda por bin elekshon nobo o un formashon di gobièrnu nobo.


text:
Ta normal puntra “kiko awor” despues ku e kondishonnan Hulandes pa finansiamentu ta konosí. Fásil ta subi e kabai emoshonal manera hopi a hasi kaba. Kisas ta mihó pa laga e stòf baha i laga kabesnan friu prevalesé.
Kon nos a yega aki?
Nos t’aki awe pa malmaneho di nos tareanan outónomo. Durante añanan no a logra krea institutonan sólido, ni invertí sufisientemente den nos kapital humano i sòru pa “the right person for the job” manehá nan. A benefisiá kompinchi i no esnan ku konosementu. P’esei muchu di nos institutonan ta demotivá, no-produktivo i inkapas pa yuda manehá nos pais na drechi. Nos a malaloká plaka, mientras muchu bon plan a keda para. No a logra atendé ku e industria di wega di plaka i te awe no a baha e salarionan eksorbitante den nos empresanan estatal (ONVs). I esnan ku a malmanehá, primintí shelu, malversá i bria pa inkapasidat, a haña e voto di pueblo.
Struktura estatal a demostrá ku e no ta solushoná problemanan fundamental. Si bo skohe un struktura nobo enbes di atendé ku bo problemanan, simplemente e problemanan ta pasa di e stuktura bieu p’esun nobo. Djis wak 10-10-10.
Si mira Statüt komo un struktura pa atendé nos asuntunan outónomo di tal manera ku tin seguridat, felisidat i igualdat di oportunidat pa tur hende, nos tin ku konkluí ku nos no a kumpli ku e balornan fundamental di Statüt. Awe ta papia di rekolonisashon, pero no ta nos ta e pió enemigu di nos outonomia?
Kiko awor?
E kondishonnan di Hulanda en general ta kondishonnan ku nos mes mester a implementá dia bieu. Proyektonan ku mi a sostené òf yuda aprobá manera: “Centrale Huisvesting” pa baha gastunan di e aparato públiko, “Begrotingskamer” pa un mihó maneho finansiero na lugá di CFT, “Nieuwe Belasting -organisatie” pa subi efisiensia di Douane i kobro di belasting, “Aansprakelijkheid bewindspersonen”, “Integrale aanpak kansspelen” i “Normering salaris overheidsgelieerde entiteiten”, lo a yuda stimulá efisiensia i redusí ekseso. Tur esakinan i mas, a keda para òf no a keda publiká. Awe Hulanda ta mustra dede riba nos.
Pa loke ta trata e kategoria di kondishonnan aki, nan mester bin sea Hulanda eksihí nan òf no. Nos situashon -asentuá pa e krísis di covid 19- ta pidi urgentemente pa: finansiamentu, kapasidat institushonal, reforma struktural i rekonsiliashon.
Ta nesesario un impulso finansiero grandi (sea lokal i/òf di Hulanda) i no kòrtamente pa loko di presupuesto. Mester mara e finansiamentu na kondishonnan estrikto pa e plakanan ta bon manehá i bon aloká. Por sierto e mandatario ku a bisa ku nos mester di “un Marshall Plan i no kondishon di Hulanda”, opviamente no sa ku e plan di rekuperashon Oropeo finansiá pa Merka tabata mará na hopi kondishon. Un bentaha tabata ku institutonan di maneho na paisnan di Oropa tabata fuerte. No por tin ningun finansiamentu sin kondishon, prinsipalmente en bista di nos “track record”.
Lokual mi no ta di akuerdo ku n’e ta ku atministrashon / implementashon di e proyekto di rekuperashon ta keda hasí dor di un “instituto na Hulanda”, manera Fòrti a informá. No pasombra esaki lo ta kontra Statüt (por sierto mi no ta sigur si esei ta kuadra), pero debí na e naturalesa kompleho di e plan ambisioso di rekuperashon. Prinsipalmente esaki ta konta pa reforma struktural riba e.o. tereno ekonómiko, laboral, gubernamental, finansiero, di enseñansa, medio ambiente ku nos tin algun dékada ta rèk kakiña. Kon realístiko ta pa kere ku e metanan aki ta keda realisá sintá den un ofisina na Den Haag?
Tampoko mi ta kere un Instituto na Hulanda ta logra krea e kapasidat institushonal lokal ku asina tantu nos mester pa manehá no solamente e proyekto Hulandes, pero aworó tambe nos mes proyektonan (finansiá pa plaka di belasting). Mundialmente a keda demostrá ku no por manehá proyektonan di tal índole via un relashon di distansia largu. Sigur no si bo ke desaroyo duradero. Pues un “joint effort” entre Kòrsou i Hulanda ku alabes ta generá “mutual commitment” i krea kapasidat lokal ta parse mas produktivo.
Posiblemente nos reto mas grandi ta kon atendé ku divishon, diskriminashon, gruponan ekskluí i no-balorá pa komunidat, e aktitut di víktima di sklabitut i kolonialismo i kompleho di inferioridat. No por sigi balotá e heridanan habrí den nos komunidat. Mester realisá tambe ku kaminda nos mira sikatris no tur biaha kier men ku e leshon a kura. Ta nesesario un proseso strukturá di rekonsiliashon i union den kua tur hende por trese su punto dilanti i ku tin orea i komprenshon pa otro. Final di kuenta presupuestonan balansá i un ekonomia ku ta krese ta nifiká poko si nos no sòru pa oportunidat igual pa un i tur por hiba un bida felis.
Willemstad, Kòrsou


text:
Kontakto
Bo tin un pregunta i bo no por haña kontesta riba nos website?
Yama Lokèt di Pèrmit (Vergunningenloket) – Departamentu Bentana di Informashon na:
- 434-1690 (Bentana di Informashon)
- 434-1691 (Intake Lokèt di Pèrmit)
- 434-1692 (Afgifte Lokèt di Pèrmit)
Tene kuenta ku e numbernan ariba menshoná no ta grátis.
Mèrdia Bentana di Informashon ta habrí non-stop.
Orario: Djaluna – Djaweps 8’or di mainta pa 3’or di atardi
Djabièrnè 8’or di mainta pa 12’or di mèrdia
• Petishon pa VOG (Papel di bon kondukta): vog.vl@gobiernu.cw
• Petishon pa LOB: lob.vl@gobiernu.cw
• Petishon pa pèrmit: intake.vergunningenloket@gobiernu.cw
• Pa informá státus di petishon: afgifte.vergunningenloket@gobiernu.cw
• Pidi sita (p.e. kùr vehíkulo, reibeweis, pasaporte, sédula òf Domeinbeheer): sita@gobiernu.cw òf bishitá sita.gobiernu.cw
• Pa tur otro sita relashoná ku servisionan na Kranshi: info.bsbv@gobiernu.cw
Lokèt di Pèrmit ta enkurashá tur persona pa mas tantu ku ta posibel evitá akudí na ofisina i hasi uso di e-mail.
Den kaso ku tòg ta nesesario, por pasa personal na edifisio di Eurobuilding na Saliña 127 Unit 3-8 (Skùin dilanti edifisio di Wimco)
Bo tin un pregunta?
Via e formulario aki bo por hasi pregunta na Gobièrnu di Kòrsou. Dentro di 2 dia di trabou bo ta risibí reakshon riba bo mensahe. No ta posibel pa manda anekso (bijlagen) huntu ku bo pregunta.
Lokèt digital lo trata bo pregunta i lo usa bo informashon personal solamente pa reakshoná riba bo mensahe. Lo no warda e informashon aki mas largu ku ta nesesario. Pa mas informashon wak nos deklarashon di privasidat: privacyverklaring.


text:
KRALENDIJK – Tur kos ta kla pa kampionato 2019-2020 di futbòl ranka sali djabièrnè awó 25 di òktober 2019 den Stadion Antonio Trenidad na Rincon mitar di nuebe anochi.
Esaki e presidente di FFB, sr. Luti Balentin, a duna di konosé durante un konferensia di prensa djamars mainta.
Huntu ku sr. Balentin, tabata presente sr. Hubert ‘Ibi Panchita’ Pikeri, ku ta na kabes di e kuerpo di rèfrinan di nos isla.
Tabata sr. Balentin ku a habri e enkuentro ku prensa, dunando bastante informashon na prensa.
Honor a toka na e dos ekiponan Juventus i Vitesse pa habri e kampionato.
E aña aki e kampionato a bai dilanti ku dos ekipo, di 8 ekipo den e kampionato último, e próksimo temporada ta konta ku 10 ekipo ku ta den e kampionato 2019-2020 ku ta kuminsá djabièrnè 25 di òktober 2019, despues ku djárason último, promé ku e final di Super Cup entre Real Rincon i Estrellas, tabatin desfile i seremonia di e apertura ofisial di e kampionato den Stadion Antonio Trenidad na Rincon.
Sr. Balentin mas aleu a duna bastante informashon, entre otro di e kantidat grandi di traspaso ku a tuma lugá pa ku e kampionato ku tei kuminsá.
Pa loke ta traspaso di un ekipo pa otro, tabatin un total di 82 traspaso i un total di 48 inskripshon.
Esaki ta nifiká, ku pa e próksimo temporada tin bastante kambio den e ekiponan, di kua tin ekiponan ku a pèrdè i haña hungadó i otronan ku a haña hungadó aserka.
Sr. Pikerie durante e enkuentro a bisa ku tin sufisiente rèfri ku por guia e kampionato fo’i kuminsamentu te final sin ningun problema di falta di rèfri.
Tin alrededor di 8 rèfri aktivo i dos pendiente dado kaso nan tin ku drenta akshon pa e kampionato por sigui sin problema.
Tambe t’asina ku tin bia lo por hasi uso di rèfrinan di Kòrsou ku bin traha un ratu na Boneiru, pa nan tambe yuda dirigí e partidonan di kampionato.
No t’asina si ku FFB lo tin ku bai paga o sea tin gastunan ku e rèfrinan di Kòrsou, sino ku dado momentu ku nan ta riba Boneiru, ta pidi nan pa yuda ya no ta keda mira mesun karanan ta dirigí e partidonan di kampionato. Rèfrinan ta trein un pa dos bia pa siman pa keda mantené nan kondishon pa no tin problema durante weganan
Pues tur kos ta kla pa e kampionato ranka sali djabièrnè 25 di òktober 2019 den Stadion Antonio Trenidad na Rincon, mitar di nuebe anochi.
Nos ta deseá e ekiponan den e kampionato tur klase di éksito, meskos tambe e federashon di futbòl bou di presidensia di sr. Ludwig “Luti” Balentin.


text:
Boletin semanal balido 21 November 2022 te ku 27 di November 2022
Een maandoverzicht van temperatuur-, neerslag- en windgegevens voor de maand oktober 2022.
Boletin semanal balido 14 November 2022 te ku 20 di November 2022
Boletin semanal balido 31 Oktober te ku 6 di November 2022
Pronóstiko di tempu pa Kòrsou i bisindario bálido te djamars mainta 06:00
o.l., 29 di novèmber 2022.
Kompilá:
djaluna 28 di novèmber 2022, 05:00 o.l. (09:00 UTC).
Tempu:
Parsialmente nublá ku un oumento di nubianan i algun áwaseru ku posibel welek i bos.
Temperatura máksimo lo alkansá 29ºC i temperatura mínimo 24ºC.
Solo ta sali 06:39 i ta baha 18:08 o.l.
Bientu:
Generalmente for di ost i moderá; forsa 3 te 4 (12 te 30 km/ora, 7 te 16 nudo). De bes en kuando bastante fuerte den ráfaga; forsa 5 (31 te 39 km/ora, 17 te 21 nudo).
Situashon general:
Kondishon atmosfériko ta keda faborabel mas pa formashon di nubianan signifikante riba nos region. Debí na un fluho di airu húmedo i tambe instabilidat atmosfériko na nivel medio i haltu, esaki lo sigui kondusí na desaroyo di yobidanan lokal riba nos isla. Durante e periodo aki lo no ekskluí e posibilidat pa welek i bos.
Kondishon di laman:
Trankil te moderá ku altura di olanan entre 0.5 i 1.5 meter (2 i 5 pia). E olanan di mas haltu ta riba laman na nort.
Sistemanan signifikante di wer tropikal:
Sistemanan signifikante di wer tropikal: Ningun.
Fenómeno spesial:
Ningun.
Perspektiva te djarason mainta:
Parsialmente ku chèns pa áwaseru lokal.
Meteorólogo:
Vrutaal.
E próksimo boletin di tempu lo wòrdu publiká djaluna 11:00 o.l. (15:00 UTC).


text:
Refnan di koral ta na peliger
Kiko ta pasando?
E oséanonan ta mundialmente bou di preshon: kambio di klima, polushon, dimas piskamentu i hopi mas. Den e último 30 añanan, kasi mitar di tur koral a disparsé. Si nos sigui asina, den 30 aña nos lo por pèrdè nos refnan di koral.
Den e último añanan, mundialmente e salú di refnan a deteriorá masha lihé. Kambio di klima ta e menasa mas grandi pa koral. Un di e konsekuensianan ta kalentamentu di planeta, e awa di laman ta birando mas kayente. Un oumento di solamente algun grado por pone ku koralnan ta muri. Pero un oumento den tormenta, sekura, oséano ku ta bira mas ásido, tur komo resultado di un klima ku ta kambiando, tambe ta impaktá refnan di koral.
E ser humano tambe ta kousa otro menasanan, manera piskamentu dimas i piskamentu ku klapchi. E piská ta hopi importante pa e ref. E ta ten’é nèchi limpi dor di kome lima for di e koral.Si piskánan ku ta kome lima disparsé for di e ref, lima por krese lihé riba e koral i mata esaki. Si nos sigui piska di un manera no-sostenibel i e laman sigui bira mas i mas bashí, e kalidat di e koralnan tambe lo deteriorá. Lamentablemente reda di piska, trampa pa piská i otro material ku piskadónan ta usa, tambe por destruí koral.
Polushon di awa tambe ta un menasa grandi pa koral. E ta hopi frágil i por muri ora e drenta den kontakto ku awa kontaminá òf sushi. Na e momentu aki, un gran kantidat di plèstik, awa di riol i awa sushi ta terminá den oséanonan tur dia. Ademas, koralnan ta adaptá na biba den awa ku tiki nutriente, pues èkstra nutriente ku ta yega den awa pasobra nos ta laga awa sushi kore drenta laman, tambe ta stimulá e lima pa krese hopi mas lihé i mata e koral.
Dikon ta importante pa protehá koral?
Koral ta un nòmber kolektivo pa bestianan di laman ku ta hopi chikí. E bestiana di laman aki tambe ta konosí komo polip i hopi biaha nan ta biba den kolonia. E kolonianan aki ta forma e koral, manera brain coral òf fan coral. Tur e koralnan aki huntu ta forma un ref di koral. Refnan di koral ta eskondite i kultivo pa mamíferonan marítimo, pa asina nan por kontribuí na biodiversidat i, por ehèmpel, mas piská. Refnan di koral ta purifiká e awa i nan ta ekselente protektor di kosta ora wer ta ekstremo, por ehèmpel.
Algun piská ta biba den laman hanchu ora nan ta adulto, pero nan ta bini spesífikamente na e refnan di koral pa reprodusí. E piská yòn por krese seif einan. Ora e ta sufisientemente grandi, e ta bai laman hanchu. Na su turno, e lo regresá na e ref kaminda na un manera seif e por depositá su webunan. Sin refnan di koral, hopi otro espesie di animal tambe lo disparsé.
WWF ta trahando huntu ku piskadónan i gobièrnunan riba solushonnan manera piskamentu sostenibel i zonanan kaminda ta prohibí pa piska.Den Karibe Hulandes, WWF ta trahando aktualmente riba un sistema nobo di trata awa sushi. Komo resultado, lo no ta bai tin mas awa sushi den laman. WWF tin proyektonan mundialmente pa protehá e refnan di koral. Esaki ta sosodé huntu ku e poblashon. Refnan di koral ta ser protehá den hopi área, yamá Áreanan Marino Protehá, manera na Oustralia i rònt di islanan den Karibe. Lesa mas tokante un otro proyekto di WWF pa protehá e refnan di koral: The Coral Reef Rescue Initiative.
E koral
Un ref di koral ta un reserva natural, manera un mondi. Meskos ku bo no por tin un mondi sin palu, un ref di koral no por eksistí sin koral. Tur hende sa kiko un palu ta. Pero kiko ta un koral?
Koralnan no ta mata ni piedra, pero ta bestianan chikitu. E bestianan aki, konosí manera polip, huntu ta forma un ‘kas’ di kalki, ku mayoria biaha ta krese hopi pokopoko. Diferente koral huntu ta ser yamá ref di koral. Masha hopi bestia di laman ta biba einan. Koral ta eksistí den kantidatnan, formanan i tamañonan ku bo no por imaginá. Algun tin e forma manera kachu di biná, otronan ta forma un sorto di tapeit; tin esnan ku parse mushroom òf mata. Aparte di e konosido koralnan duru, tin tambe koralnan moli. E fluho i spesialmente e lus tambe ta influensiá e forma di e koralnan.
Un paraiso pa animalnan
Kasi un kuarta parti di tur piská i otro bestianan di laman, ta biba rònt, den òf p’afó di e refnan di koral. Nan ta haña nan kuminda aki i nan ta usa e hukinan, burakunan i e gangnan pa pone nan webu na un manera seif òf pa skonde pa nan enemigunan.
Hopi kuminda pa hende
Miones di hende ta dependiente direktamente di refnan di koral saludabel. Nan ta piska einan pa nan pan di kada dia.
Protektor natural
Olanan grandi por kousa daño konsiderabel na nos kostanan. Koralnan saludabel ta garantisá ku olanan ta baha velosidat bou di laman, te ku 97%!
E faktor wow
Refnan di koral saludabel ta atraé miones di personanan ku ta snòrkel i sambuyadonan rònt mundu tur aña.


text:
Áwaseru i sneu ta kai fo’i shelu, pero no ta subi bai shelu bèk sin logra algu: nan ta muha tera, hasié fértil i laga trigo nase. E ora ei tin pan pa kome i simia p’un kosecha nobo. Asina
Predik 7:29
Mi a topa solamente lo siguiente: ku Dios a traha hende perfekto, pero ku hende mes a hasi su bida kompliká. Un felis siman Dios bendishona bo .
2pedro 1:5-8
Komo E ta duna nos tur loke nos mester, hasi tur loke ta na boso alkanse pa boso fe kondusí boso na un bon komportashon, e bon komportashon ei na konosementu, konosementu na dominio propio, dominio propio na perseveransia, perseveransia
Rom 8-18
Mi ta konvensí ku sufrimentu ku nos ta pasa aden awor akí no ta di kompará ku e gloria ku Dios lo mustra nos. Dios bendishona bo y un felis siman .


text:
Den e lenguahe Ingles tin un dicho cu ta bisa “it’s better to work smarter than work harder”, esey tabata e storia di e wega aki.
Nacional den e wega aki a demonstra atrobe cu pa tin pasta di campeon mester sa di hunga un wega di ‘Pasenshi, Pensamento y Probechando di oportunidad’ ora nan presenta bo dilanti, esey ta eficiencia, esey ta Nacional. E wega a cuminsa manera a spera, cu Dakota tirando den atake, explorando nan velocidad pa ataka riba e dos halanan cu nan talentoso punteronan Ricky Hodge, Sherman Monticeuex y Keanu Maduro. Tira y core, ataka na linea, crusa bala, crea oportunidad di gol nan, tur esey Dakota a hasi, y nan a hasie bon. Nan no tabatin mester di crea for di patras y pasando den e medio campo di Nacional y e hombernan di hero, entre nan e capitan Valdo Leocadio. Evitando bataya pa medio campo ta loke bo ta hasi hungando contra e Dragon nan, paso esey ta nan forsa, y cu e velocidad cu Dakota tin, pakiko no?
Dakota a domina den e prome tempo di wega, nan a ataka y penetra, nan a crea hopi chens di gol, pero, nan no a concreta! Nacional no a haya hopi di e bala den e prome mita, claro, si Dakota a sconde e bala for di nan, cu menos posesion cu Dakota, y hopi menos yegada y chens pa anota. Nacional nan prome atake di peligro a yega te na minuut 30 y tambe nan prome tiro di skina, compara esey cu 5 tiro di skina di Dakota te cu na e punto ey y tambe un mei dozijn di chens di gol. Na e punto ey tambe hasta tabatin un par di momentonan di frustracion entre e mesun hungadonan Nacionalistanan net promer cu halftime. Na minuut 37 nos por a observa cu Dakota a cuminsa drenta den un racha di perde e bala mas lihe, a drenta den un poco inconsistencia, por ta debi na e gran desgaste fisico den atake te na e punto of frustracion di no por a concreta, pero si solamente nan considera cu e wega ta 0-0, y cu nan ta hungando contra e ultimo campeon di Aruba. Na minuut 40 Dakota cu nan di seis chens di gol, pero esaki e mas cla di tur, ora cu Fercant Sophia despues di un bunita dominio di bala for di un pase largo for di Paul Nickenson a haya e miho chens di e mita pero no por a concreta pa duna su ekipo. Den e ultimo minuutnan di e mita Nacional a cuminsa drenta mas den e wega, pero, t’asina tambe halftime a bay aden cu e marcador di 0-0, Nacional mes no por a kere nan suerte, Dakota cu e wega di posesion 60%-40%, cu hopi mas chens di gol, pero pa Nacional no ta cuestion di suerte, nan semper tin un plan di wega, e plan cu nan ta comprende ‘door en door’.
E di dos tempo a cuminsa di biaha cu Nacional tirando den atake, ta mane nan a planea pa bay purba algo diferente pa sorprende Dakota, astuto den tur sentido di palabra, pero, alaves tambe un accion di madurez. Na minuut 46 un atake directo di pase largo di Nacional casi a anota, Dakota a responde di biaha cu na mes atake, ta mane Nacional a warda pa e momento aki, paso den un counter, despues di e counter di Dakota, serka di minuut 47, Edward Clarissa cu un pase largo atrobe net riba cabes di Charles de La Cruz cu ya tabata coriendo pa direccion contrario, a baha e bala riba su cabes laga e bala bons den careda pa despues fusila un David Abdul cu tabata saliendo, un momento briyante y relampago, tur cos a pasa asina lihe, pero, ta Nacional a bay ariba 1-0, nan a gara Dakota den un momento di lapso mental, e Abejanan a cai den nan trampa. Nacional ariba 1-0 tempran den e di dos tempo ta net loke Dakota no ta gusta, si nan tabata frustra paso nan no por a anota e gol di bay ariba den e prome tempo, imaginabo si nan ta atras den marcador den e di dos tempo, ey e wega mental di Dakota ta hunga un rol grandi, y nan ta cai den e wega cu Nacional impone na e punto ey. Dakota awo ta benta bala dilanti sin precision, debi na nan falta di pasenshi, ta 0-1 so e wega ta. Tambe nos ta mira cu Dakota ta cuminsa retalia di biaha ora nan haya falta riba nan. Dakota ta sigui purba, tira bala dilanti, pero contra un Nacional cu a mas bien tira mas hende patras pa hasi bida dificil y frustra Dakota mas ainda. Na dado momento Nacional tabata hungado completamente den un schema di contra-golpi, cu Devis Oliveros y Kenroy Ranger wardando pa nan oportunidad pa sprint p’e otro banda. Dakota tirando mucho hende den atake a crea mas chens pa e oportunidad nan ey. E wega tabata realmente uno di banda pa banda na e punto ey, nos ta papiando alrededor di minuut 65. E wega tambe a cuminsa bira hopi bruto segun e minuut nan tabata coriendo, tabatin un sentido di urgencia den e oncena Dakotero, mientras cu Nacional tabata warda patras.
Toch tabatin algun cabes friew den Dakota, mane Paul Nickenson, cu awo a sali mas den un rol di volante, p’asina yuda distribui bala pa e atakantenan, y tambe Ricky Hodge, cu a sigui traha incansablemente riba su hala drechi, creando oportunidadnan pa su companjeronan, mane e dobbel chens na minuut 74 cu a bin for di Nickenson pa Hodge riba su hala pa despues cu tur calmo hasi un centro perfecto pa Albert Francis cu a hera e bala dilanti gol di Nacional, kizas un interferencia riba Francis di Benton di Nacional? pa despues den e rebote, awo na banda robes cobra pa Keanu Maduro mandando e bala bek den e area chika, pasando dilanti tres hungado Dakotero. E chens nan toch tabata yegando pa Dakota pero e calidad dilanti porteria tabata hopi ausente awe, unda e olfato goleadornan a keda? Mientras cu tempo ta pasando e wega a cuminsa bira hopi bruto mes, asina mes cu carchinan a wordo otorga den e transurso di wega, pero, kizas den un wega cu ta spera tension mester otorga carchinan mas tempran toch, si ta mucho tempran den wega “so be it”! Tabatin tambe hopi pushamento, manotasonan, tiramento di skop sin bala, cada bes cu tin fluitmento hungadonan ta rondona referee di biaha etc. Apesar cu e wega no tabata facil, e oficialnan a hasi un bon trabou den e dos weganan di inauguracion di play-off, den e wega aki e por tabata hopi peor, e referee a evita esey, pero pakiko no ta mas preventivo otro biaha?
Ricky Hodge, e mihor hungado di Dakota riba e cancha den e wega aki, atrobe cu un atake desekilibrante na minuut 77 riba hala drechi pa crusa den area penal, dos hungado di Dakota no por a touch e bala ey, just touch e bala p’e bai gol! E mesun accion aki a wordo ripiti pa Dakota net un minuut despues for di un tiro di skina pero niun geel cu preto por a dal e bala den gol, e bala di distancia den palo di Ezra Bosnie na minuut 90. Ademas di e gran chensnan ey tabata mas atakenan di desesperacion te cu e pitazo final. Nacional a defende e resultado di 1-0, bon, esey ta sabio, nan a logra frustra Dakota tambe, hasi nan ansha nan wega, esey ta inteligente, nan a hunga mas ofensivo? No, pero nan sigur a hunga mas efectivo, asina bo ta gana wega, te resultado ta conta, mereci pa Nacional, nan a hunga e wega bon. Nacional tin hopi opcion cu nan por explora cu nan alineacion, pa cada otro ekipo nan lo tin un diferente strategia. Nos ‘man of the match’ ta Valdo Leocadio pa su liderazco y su trabou incansabel riba cancha.
Un bon comienso pa Nacional, tres punto, nan ta hunga den e siguiente wega contra Britannia, y Dakota, desapunta, pero ta un wega di seis, falta hopi ainda, nan ta hunga contra Estrella den nan siguiente wega.


text:
…E enkuentro a konta ku partisipashon di 23 empresario for di Colombia…
WILLEMSTAD- 1 di novèmber 2015 –Resientemente Ofisina di Turismo di Kòrsou (CTB) huntu ku Kámara di Komersio i Industria di Kòrsou i CINEX a organisá aki na Kòrsou un Enkuentro Empresarial pa empresarionan for di Colombia. E enkuentro a konta ku partisipashon di 23 empresario for di Bogotá, Medellín i algun na nivel nashonal ku ta kubri henter e pais. E enkuentro a kubri 3 dia di presentashon i deliberashon riba e posibilidatnan di invershon ku Kòrsou ta ofresé. Durante di e apertura a hiba palabra Minister enkargá ku Desaroyo Ekonómiko, sr. Stanley Palm, sr. Carlos Alberto Moreno, Presidente di Foro de Presidentes i sr. Willem Jonckheer, Presidente di Kámara di Komersio i Industria di Kòrsou.
Despues ku na prinsipio di luna di òktober un delegashon di Kòrsou, ku a konsistí di representantenan di CTB, Kámara di Komersio i Industria di Kòrsou i CINEX a partisipá na e di tres edishon di e ‘Encuentro de Líderes para Líderes’ organisá pa ‘Foro de Presidentes’ a sigui awor un enkuentro aki na Kòrsou. Durante di e ‘Encuentro de Líderes para Líderes’ na Colombia a ekstendé un invitashon na empresarionan kolombiano pa bishita Kòrsou pa un enkuentro empresarial.E empresarionan ku a partisipá na e enkuentro empresarial aki na Kòrsou ta di entre otro e sektor di hoteleria, konstrukshon, finansiero, komunikashon, transporte aéreo, kuminda i bebida i logístika. Ta trata aki di empresanan manera entre otro: Non Plus Ultra, Viva Colombia, Constructora Pijao, Fundación Bavaria, W Radio, Noticiero CM, CNN en Español i Bancolombia.
Kòrsou ta ofresé amplio oportunidat di invershon i komersio kual a keda presentá na e empresarionan for di Colombia. Ademas Kòrsou ta brinda oportunidat na empresarionan kolombiano pa por organisá nan eventonan, konferensiá i reunionnan akinan. Colombia ta un merkado importante pa Kòrsou i sigur awor ku no tin nesesidat di visa mas pa e kolombiano por biaha pa Kòrsou. Esaki ta hasi nos pais mas atraktivo pa e empresario kolombiano. E enkuentro a konta tambe ku presentashon di CINEX, CIFA, CAP i CPA. Tambe e empresarionan a disfrutá di un almuerso patrosiná pa CIFA i a bishita diferente sitio pa asina sera konosí ku e potensial di Kòrsou.


text:
KRALENDIJK – Situashon na BOPEC ta keda delikado. Informashon ku Radio Live 99.9 FM ta disponé di dje ta indiká ku tin kambio a tuma lugá den e hunta di direktiva di BOPEC. Fabiola Valles Ramires no ta den e posishon komo mènedjer direktor, i na su lugá a pone di Carlos Alberto Coredor, kende ta e mènedjer direktor nobo di hunta di direktiva di BOPEC.
Radio Live 99.9 FM a drenta den kontakto ku gezaghèber Edison Rijna relashoná ku e situashon na BOPEC. Gezaghèber na su turno a menshoná tokante entre otro beslag ku tabatin riba e kompania. “Resientemente tabatin entre otro problema ku retraso den pagamentu di salario di trahadónan di BOPEC, sinembargo trahadónan logra haña nan sèn di luna. Pues e situashon ta kontrolá, despues ku trahadónan a risibí nan pago. Gobièrnu ta prepará si algu sosodé i trahadónan pèrdè trabou pa por yuda algun di nan. E kompania madre di BOPEC, esta PDVSA ta primintí ku nan ta kumpli ku tur medida pa e kompania ta stabil i por duna e servisio momentu ku esei ta na vigor atrobe.
Por komprondé ku tin un kambio pa loke ta trata direktorado di e hunta di direktorado di BOPEC. Ofisialmente nos no a haña e informashon. Ta trata di un kompania privá i te na e momentu aki nan ta kumpli ku loke ta nan responsabilidat. Gobièrnu di Boneiru a inisiá nan plan B pa por trese ‘heavy fuel’ pa medio di otro porta, pa hib’é na ‘Contour Global’. Esaki ta loke a prepará pa evitá ku yega asina leu ku BOPEC no por entrega kombustibel pa ‘Contour Global’. E kompania di ‘Contour Global’ tabata kumpra e ‘fuel’ serka BOPEC, sinembargo awor e situashon a kambia debí na problemanan ku a inisiá algun luna pasa. Gobièrnu ta kla pa yuda momentu ku ta nesesario, loke ya nos a palabra ku BOPEC.
Nos a keda aserka pa sindikatonan kaminda pronto nos ta yega na palabrashonnan. Tin diferente kombersashon a presentá na mi persona, sinembargo nos komo gobièrnu no tin nada di bisa pasobra BOPEC ta un kompania priva. Bèrdat tin diferente interes den BOPEC, sigur pa e situashon di petroli mundialmente, tin nesesidat pa sitionan pa warda petroli, pues un kompania manera BOPEC ta importante pa su eksistensia. BOPEC bèrdat tin sierto tareanan ku nan no ta kla kuné, esta e parti di mantenshon pa e kompania ta operashonal. Ta responsabilidat di e kompania madre pa e parti aki por ta na su lugá,” gezaghèber Rijna a bisa.


text:
Minister Dangui Oduber
ORANJESTAD – Diadomingo, 20 di November, cual ta Dia Internacion di Derechonan di Mucha, minister di Turismo & Salud Publico a participa na e show “Sea bunita, Sea bo mes”, cual a pone enfasis riba inclusion.
E show aki tabata consisti di un elenco di mucha y hoben cu hopi entusiasmo pa mustra Aruba kico tur nan por atraves di canto, baile, actuacion y modelahe celebrando hunto dia internacional di derecho di mucha.
Minister Oduber tabata tin e honor di a modela hunto cu Nina Andrea na e show di Mi Mes Un Heroe. E mandatario ta bisa cu henter e evento tabata “Un bunita show unda cu e meta tabata pa consientisa un y tur ariba e importancia di inclusion. Tur mucha tin e mes un derecho pa proteccion, educacion apropia, cuido di salud, trato justo y un hende pa scucha nan”.
Sr. Oduber ta manda palabranan di pabien na tur e organisadornan di e evento asina special aki, y tambe kier corda cu derecho di mucha ta nos deber como un comunidad. E evento tabata un bunita iniciativa, caminda cu tur mucha a pasa un rato agradabel cu nan famia y sernan keri.


text:
Palo Alto, California:Diabierna anochi, John Heard a wordo haya sin bida den un hotel na Palo Alto, California, esaki a keda oficialmente conoci despues cu a sali un relato di prensa cu a keda publica pa e oficina di Forense di Santa Clara, confirmando cu John Heard a fayece.
E Examen medico y autopsia a wordo haci diasabra den oranan di mainta, e causa di su morto ainda no ta conoci, falta algun test mas pa wordo haci y esey lo por dura tres pa cuater siman, pa asina por determina e causa di su morto.
Algun dia pasa e actor a haci un operacion chikito na su lomba y tabata recuperando den e hotel na Palo Alto, California.
Segun vocero di polis local, John Heard lo a wordo encontra pa un persona den su camber y e persona aki mesora a bati alarma, bisando cu na e hotel lo tin persona cu mester atencion medico cu hopi urgencia, mesora a manda polis, brandweer y ambulance na e hotel, pero autoridad local no por a haci nada mas, paso ya e curpa di John tabata sin bida.
John Heard tabata un actor cu a laga un carera hopi exitoso di 4 decada atras. Tambe na Broadway, New York e ela actua den varios obra theatral y varios serienan na television. John Heard a cuminsa su carera como actor na aña 1970 den Sopranos.
John Heard a actua den Home Alone, como tata di Kevin, ( Macaulay Culkin), ela actua tambe den e peliculanan conoci manera; Big, Beaches, Awakenings, Pelican Brief, ela wordo nomina pa Emmy Awards pa actua den e pelicula White Chicks, ela actua den Deceived, Gladiators y hopi mas.
John Heard tabata tin tambe un rol den un pelicula nobo cu lo mester sali e anja aki, e pelicula yama Living Among Us. Ainda no ta conoci ki dia e pelicula aki lo wordo estrena y cu si elo wordo estrena den Cinemanan.
John Heard tabata casa y divorcia tres biaha, e ta laga tres yiu atras, John Matthew, Max y Annika.


text:
WILLEMSTAD, Curacao — Den kuadro di e akshon ‘Ban Duna Bèk’ e klas di BPO-2014 di polis ku ta siguiendo e kurso básiko di polis na ORV, ku koperashon di Buiding Depot a logra di rekoudá vários artíkulo di primera nesesidat pa e internat Casa Manita. Awe, djamars 14 di aprel, den oranan di atardi e polisnan aki huntu ku nan dosente i e relashonista públiko, sr. I. Zwerwer, a hasi un bishita na e internat na unda den un ambiente ameno huntu ku e personal i e muchanan di Casa Manita a hasi entrega di e paketenan. Un danki speshal ta bai na gerensia di Building Depot pa nan kooperashon pa asina nos por a logra di hasi e personal i muchanan di Casa Manita kontentu.
Home Region & Caribbean English News Akshon ‘Ban Duna Bèk’


text:
KRALENDIJK – Habitantenan di kaya Den Tera, e kaminda ku ta konektá ku kaya Neerlandia i Kaya Carlos A. Nicolaas, a lanta komienso di siman, i topa ku e situashon di e kaya kaminda nan ta biba, diripiente a kambia di nòmber. Funshonarionan di gobièrnu di Boneiru pa ta mas eksakto e direktorado R&O, a disidí di un dia pa otro pa kambia kaya Den Tera pa Kaya Tribon. A hasi esaki sin pone habitantenan na altura, pa asina atendé tur asuntu di kambio di adrès na banko, i tur otro instansia. Esaki tabata un baño di awa friu i un sorpresa.
Mesora algun habitante riba propio inisiativa, a tuma kontakto ku e departamentu di R&O, pa buska informashon i tende kua dia e desishon a kai, pa kambia nòmber di e kaya i si manda un karta pa avisá habitantenan. Funshonarionan di e departamentu no por a kontesta e preguntanan, i tabata para ariba, ku den pasado e kaya ya tabata karga e nòmber di kaya Tribon. Habitantenan a keda hopi desapuntá i rabia ku e situashon. Habitantenan ta di opinion ku e departamentu ta hopi brua e sistema ku nan ta traha. No por ta posibel, awe pa mayan ta yega i kambia nòmber di un kaya sin pone habitante na altura. Asina e departamentu ta disidí i hasi loke ku nan ke?
Finalmente despues ku a pasa 1 dia den diskushon ku un trahadó di e departamentu R&O i poniendo funshonarionan haltu na altura di e situashon, a mira ku a bin kambia nòmber di e kaya bèk pa kaya Den Tera. E habitantenan ta gradisí tur ku a pone man huntu pa e departamentu a pone nòmber di nan kaya bèk manera den pasado. Un mensahe ta bai na habitante di otro kayanan, paga tinu pa e tipo di akto manera a sosodé ya menshoná, ku ta kambia nòmber di nan kaya sin pone nan na altura, nan ta bisa.


text:
KRALENDIJK – Den un karta na gezaghèber Edison Rijna, Konsehal independiente Daisy Coffie ta mustra su prekupashon pa e forma kon STINAPA ta atendé ku tiramentu di kabritu den parke Washington-Slaagbaai i ta puntra tokante e pèrmitnan konserní pa tira kabritu i dikon no ta hunta e kabritunan, hiba nan matadero i usa nan komo alimento pa nos hendenan. Tambe e konsehal ke sa si tin un maneho relashoná ku kriamentu di kabritu aki na Boneiru. Segun informashon tiramentu di kabritu ta tuma lugá ora ku tin bishitante den e parke i ta indiká esaki ku un bandera kòrá anto ku e bishitante ta drenta riba propio riesgo den parke i sra Coffie ta suponé ku ta avisá bishitantenan tambe ku tin tiramentu. Relashoná ku esaki sra Coffie ta puntra si gobièrnu ta na altura di e manera di operá aki, si gobièrnu ta di akuerdo i ta aprobá e manera di operá aki i si gobièrnu no ta di akuerdo, kiko ta e pasonan ku Gobièrnu ta dispuesto pa tuma?
Na final di su karta Daisy Coffie ta indiká di ke duna un kontribushon tambe na e situashon aki. E konsehal ta kere ku ta difísil pa kaba ku tur kabritu den Slagbaai, pero tambe ku mester kontrolá e kantidat di kabritu. Esaki ta bon pa e mondi ku ta fuente di kuminda pa e bestianan i esaki ta bon pa e kabritunan tambe. Mas salú e mondi ta mas salú e kabritunan tambe ta. Pa kontrolá e kantidat di kabritu sra Coffie ta proponé un sistema kaminda ta duna un tipo di lisensia na esnan ku ke kue kabritu den Slagbaai. Naturalmente un lisensia asina mester ta mará na regla p.e. kon ta kue kabritu, ki ora ta kue kabritu, kon ta atendé ku e kabritu pero tambe ku e mondi. Asina STINAPA Bonaire por tin kontròl riba e situashon i e kuementu di kabritu. Esaki tin mas bentaha tambe: E hendenan por haña kabritu pa nan kome. Ta evitá hòrtamentu di kabritu. STINAPA Bonaire por tin kontròl riba kuantu kabritu ta saka for di Slagbaai. E mondi por kue forsa i asina tin mas alimento pa e bestianan. Por evitá tiramentu ku tur konsekuensia ku esaki por tin.
Terminando su karta Daisy Coffie ta skirbi ku e ta spera ku Gobièrnu ta usa su influensia pa atendé e asuntu aki promé ku insidentenan lamentabel sosodé.


text:
Atraco arma riba Sunflower supermarket. Diamars anochi pa mas o menos 10:04 pm central di polis ta wordo notifica di un atraco cu a caba di tuma luga na Sunflower Supermarket situa na Tanki Leendert.
Na yegada di patruya di polis por a compronde cu un rato prome 4 hende homber lo a drenta e supermercado y atraca e dicho lugar aki. Un di e atracadornan lo mester a maltrata un di e trahado den e supermercado.
E atracadornan a papia papiamento y un di nan tabata tin un objecto sea ta cuchiu y of machete. Tur 4 sospechoso tabata tin carson preto bisti, sweater y cu capuchon. Nan a bay cu mas o menos 1000,- florin y 4 boter di Hennessy.
Tur 4 sospechoso a huy na pia direccion zuid. Diferente unidad a cuminsa cu e buskeda pa e anti-socialnan aki. Atraco team, polis technico y slachtofferhulp tambe a presenta na e sitio. Ken cu a wak algo of sa algo por yama e tiplijn di polis cu ta 11141


text:
ORANJESTAD,Aruba
Adaptando na e realidad actual ta yega www.deliveryaruba.com. E website aki ta un registro gratis online pa tur compania na Aruba cu ta haci delivery, pa chauffeurnan independiente disponibel, ademas di restaurants y supermercado.
E iniciativa ta di Julien de Bats di onehappyphotographer.com, kende awo ta pone su conocemento den multimedia na servicio di comunidad cu ta buscando alternativanan pa confronta e retonan di awendia relaciona cu e crisis mundial di salud.
E website ta completamente gratis pa tur hende uza, kiermen tanto pa e consumidor, como pa e clientenan. E idea su tras ta pa ofrece un manera facil pa comunidad por continua cu algun di nan custumber y smaaknan, mientras cu di otro banda, negoshinan por sigui mantene nan operacionnan.
Como usuario bo ta bay na e website, bo ta scoge loke bo ta desea di ordena y e compania di entrega cu lo hib’e cerca bo. Como comerciante, bo kier registra akinan lo mas pronto posibel pa asina bo tambe por cuminsa haci uzo di e facilidad aki. Ta haci un yamada na tur e compania di delivery, chauffeurrnan particular pa tambe registra.
E plataforma ta mustra cada negoshi cu nan menu/opcionnan, ki ora nan ta habri, nan number di telefon, y con bo ta desea di paga pa bo ordo. Tambe e website ta resalta cua ta e companianan cu ta haci entrega exclusivamente pa hendenan grandi y/of cu sistemanan inmunologico zwak. Pronto lo bay ofrece e servicio aki na e mercado di Corsou, caminda aya tambe comercio y clientenan lo por bay topa otro.


text:
Director Evelyn Yarzagaray a duna splicacion di aña 2019 unda e ta bisa cu tabata uno sumamente satisfecho. Nan a wak positivo y kico a funciona y kico no a funciona pa asina por haci adaptacion na esey.
El a remarca cu un di parti mas fuerte tabata e parti di inverti den educacion sexual y integral. Sinembargo el a bisa cu esey a funciona hopi bon y tambe den cifra pa motibo cu nan a wak un crecemento den e parti di scol cu 56% di scol cu a ricibi un workshop durante henter aña escolar.
Famia Planea tin programa fiho na varios scol tambe na educacion special. “Nos ta traha duro den 2018 cu IPA pa bin cu contenido pa diferente edad y scol. Segun e crecemento di mucha, anto esey nan a bin ta haci durante 2019 y a mira un bon resultado.
Un aspecto positivo pasobra locual ta hoben ta haya na scol tur e informacion. E no ta algo cortico pa motibo cu e tin un continuidad y contenido. Esey ta duna espacio na tur cu bin cerca nan pa haya e servicio completo.
Sea nan ta haya e servicio personal of si nan kier sigui ricibi cualkier servicio di nan via medionan social, website of cualkier servicio manera scol. Yarzagaray ta bisa cu generacion ta cambia, nan ta tuma challenge manera Famia Planea pa cambia cierto strategia pa asina por cambia pensamento pa nan por experiencia y traha duro riba formato di nan organisacion.
Nan a haci algun cambio den e team. Nan staff ta ‘relativamente hoben, capacita y cu un background cu nan por atende hoben’ di e forma aki nan ta mas strategico y facil pa drenta na nan. Famia Planea a ripara cu a duna un satisfaction cu a sinti cu nan ta ocupa na e parti di rebranding.
Nan por a tuma cu e maneho y organisacion pa nan cambia e statuur, e preparacion pa adaptacion den nan servicio, pa purba modernisa nan servicio cu ta mas posibel y brinda un pakete complete manera nan a splica.
“Nos a bin ta anticipando cierto cambionan y comportacion cu nos hobennan tin. Nos por wak esey y adapata nos mes na projecto y approach e cambionan aki. Nos ta comfortable overall cu nos a bin traha duro pa una bes nos yega 50 aña, nos manera Famia Planea ta sinti un area fresco y calidad di servicio”, Yarzagaray a expresa.
Cu esey nan lo logra cu tempo, sinembargo e ta bisa cu nan ta keda pone enfoke riba hoben y pusha ‘pa keda mas creative cu nunca’. Tambe mester tuma na cuenta e buraco cu ta keda entre generacion di hoben y adulto.
Nan ta purba di ta ‘in between’ mey di ann pa purba para banda di e mayor y banda di e hoben pa duna guia. Tambe pa educador. E ta bisa cu scol mester untiki di cada informacion pa keda top di nan wega, creatividad y nan ta mas comfortable di e parti ey.


text:
Diasabra ultimo Minister President di Aruba, Evelyn Wever-Croes, tabata orador invita na e actividad di Partido PAR na Corsou, den cual a haci e traspaso di mando di lider saliente Eugene Rhuggenaath, pa lider nobo di partido Quincy Girigori.
Durante e anochi ameno, e atencion pa e discurso di Premier Wever-Croes tabata grandi. E discurso tabata riba e relacion den Reino. Premier a duna un introduccion riba e posicion di Aruba desde Status Aparte na 1986, te prome cu e pandemia. Aruba tabata responsabel pa su propio finansas, y momento cu tabata tin deficit, Aruba mes tabata busca fiansa riba mercado internacional.
Lamentablemente mal maneho bou di e gobierno anterior a conduci na debenan hopi halto prome cu Covid, cu no por a wordo reduci prome cu Covid a dal Aruba. E impacto di Covid-19 na Aruba tabata severo, segun IMF, Aruba ta un di e paisnan mas fuertemente afecta den nos region. Esaki a haci Aruba practicamente totalmente dependiente di Hulanda pa sigur un aña y mey. Hulanda a yuda Aruba cu sosten di likides, te na un total di 1.2 biyon florin den Covid. A cambio a bin cu condicionnan estricto, entre otro, cu mester introduci reformanan riba tereno di finansas, economia, impuesto, salud, enseñansa y husticia. Premier Wever-Croes a indica cu ta trata di reformanan cu ya Aruba mes a identifica cu mester bin cu nan.
Esakinan ta inclui den e Landspakket cu Premier di Aruba a firma na november 2020.
Awor den nos paisnan tin discusion tocante e dos leynan di Reino cu Aruba mester a acepta como condicion pa e sosten di likides, e COHO cu ta regla e cumplimento di e Landspakket, y e RAft cu ta regla e supervision financiero. E acceptacion di e Landspakket y despues e leynan di Reino, como condicion pa sosten financiero, no a bay sin mas. Tabata tin hopi resistencia na Aruba pa e forma con a impone esakinan, mientras Aruba tabata tin mester di e sosten di likides pa por sobrevivi.
Sinembargo, despues di negosacion di mas di 4 luna intensivo cu Hulanda, Aruba a firma e ‘onderlinge regeling’ pa e Landspakket, y despues di negocia un aña largo cu Hulanda, despues cu a adapta e conceptonan di ley di Reino cu cambionan importante, Aruba a acepta e leynan di Reino. Ainda tin algun punto cu Aruba lo a desea di mira cambia, pa garantisa e posicion autonomo di e pais mas aun, pero no tabata tin mas disponibilidad di Hulanda pa haci e cambionan. Cu e cambionan haci te cu awor, Aruba por acepta e leynan aki, ya cu nan tabata condicion pa e sosten di likides y no tabata tin otro opcion na e momento ey. Lo no ta facil pa ehecuta nan, pero tampoco imposibel.
Awor e leynan di Reino ta den man di Parlamento di Aruba. Mientras tanto, Aruba ta cumpli cabalmente cu e Landspakket y e palabracionnan di cada kwartaal, y apesar cu e condicionnan ta hopi intenso pa cumpli cu nan, Aruba ta considera esaki un oportunidad pa pasa e reformanan cu nos sa cu ta necesario pa nos desaroya.
“Ami lo a prefera cu Hulanda lo a acepta mas cambio den e leynan, mi lo a prefera mas ainda cu no mester a bin un ley di Reino at all. Y nos tur lo a prefera cu no lo tabata tin Covid. Pero nos tin cu biba cu e realidad. Di otro banda mi ta compronde cu door cu Hulanda a presta nos 1.2 biyon florin, cu nan lo kier mas grip of siguridad cu nos ta logra paga nos debenan bek. Pa nos awor ta mas relevante pa nos cumpli cu e condicionnan cu ta necesario pa haci di Aruba un pais mas fuerte y resiliente. Esey ta nos meta principal. Na caminda nos lo purba deal cu e leynan di Reino, purba trece cambio ainda den nan, pero prioridad awor ta pa haci Aruba un pais fuerte y resiliente atrobe, pa asina nos por tuma e timon di nos pais bek den nos propio man. Mi ta prefera di uza tur energia den crea desaroyo, progreso y bienestar pa mi pueblo”, segun Premier Evelyn Wever-Croes den su discurso diasabra ultimo riba invitacion di Partido PAR na Corsou.


text:
KRALENDIJK – Fin di siman tras di lomba, Iron Order Bonaire a hasi donashon di hèrmènt na un hóben di 20 aña. Ta trata di un klup di koredónan di motosaikel. Resientemente e hóben Andruw Clappers a pèrdè un kantidat di hèrmènt ku e ta uza diariamente pa ehersé su trabou komo elèktrishèn. E tabata den e área di e molina na entrada pa bai Sorobon Beach, i algun antisosial a destruí su outo i a bai ku tur hèrmènt ku tabata den e outo. E famia a konta ku nan tabata kana den e área menshoná, esaki durante dia i a sospechá un vehíkulo ku a pasa nan ku hopi velosidat, momentu ku nan tabata kanando ku un distansia for di e outo, ku e hèrmènt nan aden. Momentu ku nan a regresá nan outo, a bin topa kuné destruí i tur hèrmènt a disparsé.
Esaki a pone ku e hóben Andruw Clappers no por kontinuá ku su trabou di tur dia, pa gana su pan di kada dia. E famia a keda hopi desapuntá ku loke a sosodé.
Iron Order Bonaire a tende loke a sosodé. Komo organisashon, un di nan metanan ta pa yuda hende den nesesidat. Nan a invitá Andruw na nan sentro kaminda nan ta reuní, i a sorprendé ku diferente kaha di hèrmènt nobo pa e ehersé su trabou. Poko despues un di esnan presente, a tende ku e ta bon den atendé ku koriente i pintamentu di mapa, nan a ofresé un trabou, loke el a apresiá. Despues ku Andruw a tuma loke miembronan di Iron Order Bonaire a entreg’é, el a ekspresá for di su kurason loke nan a hasi pe.
“Hopi danki na Iron Order Bonaire pa e donashon. Sin e hèrmèntnan mi no por hasi niun trabou i di otro banda, ta difísil pa mi yega na hèrmènt nobo, debí na e asuntu di COVID-19. Esnan ku a hòrta mi hèrmèntnan, no sa nifikashon i balor ku nan tin pa e doño. Mundu ta rondó”, Andruw a bisa. Riba potrèt momento algun di e miembronan di Iron Order Bonaire, a hasi entrega di diferente kaha ku hèrmènt nobo.


text:
Ciudad di Lytton a yega su record climatico, el a experimenta e temperatura mas halto di Canada. Un ola di calor sin precedente cu a mata centenares di persona durante un siman y provoca mas di 240 candela forestal na British Columbia.
Lytton a yega 49.6 grado celsius, unda cu normal e ta banda di 25 grado. Siman pasa, e anochinan tabata mas calor. un region caminda ta straño pa usa airco y cas ta diseña pa retene e calor. Awo cu candela a pone cu nan hende a cuminsa huy.
Cientifico a adverti durante decada e cambio climatico cu lo haci e ola di calor mas frecuente y intenso. Ta un realidad cu Canada ta confronta, pero tambe otro parti di hemisferio nort cu ta birando mas inhabitabel.
Organisacion meteorologico mundial ta purbando di verifica e temperatura mas halto registra nort di circulo polar. Experto a bisa cu ta dificil sa e momento di evento climatico, pero ta probable cu ta un coincidencia cu ola di calor ta golpiando varios parti di e hemisferio.
Tin un aceptacion entre algun lider politico tocante e cambio climatico, un forsa impulsora patras di evento climatico extremo, particularmente ola di calor y tormenta. Cientifico ta trahando pa por evalua con hopi e cambio climatibo por crea un evento meteorologico.
Varios pais, incluyendo Merca, Inglatera y Union Europeo a aumenta nan compromiso, hopi cientifico y activista cu ta bisa cu no ta leu pa mantene temperatura global riba un nivel pre-industrial.
Canada ta experimentanto perdida y daño hisotrico pa e clima, nan no ta haciendo locual mester haci pa combati e peliger cambio climatico. Manera productor di petroleo y gas, Canada ta considerando e expansion di combustibel fosil, directamente na aumento di temperatura global.


text:
E ofisina
E ofisina di Fair Trade Authority Curaçao ta konsistí di shete kolaborador i un direktor. Varressa Elisabeth a wòrdu nombrá for di 1 di desèmber 2019 komo e direktor nobo di Fair Trade Authority Curacao (FTAC).
E kolaboradónan ta sinku investigadó spesialisá (hurista i ekonomistanan), un gerente ku ta manehá e atministrashon i un asistente di gerensia. E investigadónan di e ofisina ta ehekutá entre otro e siguiente tareanan:
- evaluá un petishon pa eksonerashon di e prohibishon di kartel;
- kontrolá un anunsio di un konsentrashon;
- hasi investigashon riba posibel infrakshon di e Ordenansa Nashonal;
- duna informashon na e partidonan interesá enkuanto e reglanan nobo di kompetensia; i
- prepará desishonnan di e direktiva di FTAC.
Klek akí pa e akuerdo di Mandato di FTAC (na hulandes), den kua e responsabilidat i kualifikashonnan di e kolaboradornan di e ofisina ta deskribí.


text:
Den un entrevista pa Bon Dia Aruba, Josephine Albertus, directora di Sindicato SIMAR, ta elabora ariba e puntonan di prioridad cu SIMAR a presenta na Minister Endy Croes y tambe ta elabora ariba su biahe recien pa Boneiro, na unda cu el a bay observa innovacion den e sector di enseñansa.
Un di e puntonan di prioridad cu SIMAR a presenta na Minister Croes tabata e problematica di e instructornan di landamento, na cual e Minister a trece un solucion. Sra. Albertus ta splica cu aunke e ta satisfecho cu e solucion cu Croes a trece pa e instructornan, e solucion aki ta uno temporal. “Nan tabata den un situacion precario y a bin cu un solucion temporal pa aworaki, pasobra e Minister di Enseñansa anterior a duna nan OVO y den e OVO ey nan a wordo perhudica pasobra nan mester a paga hopi premie”, el a splica.
“Minister nobo, Endy Croes a trek e OVO in y el a duna nan e contract bieu cu nan tabatin. Pero e contract bieu cu nan tabatin no ta e contract ideal pasobra nan no ta bao up pension, dus nan no tin niun beneficio ora cu nan yega na un edad di pensioen, y e no ta un contract di tempo indefini. E ta un contract cu tempo defini, cu ta cada bes un aña y nan ta riba esey caba pa casi 30 aña, y esey nos tin cu cambia”, el a agrega.
El a splica cu pa perhudica e instructornan di landamento, nan a bin cu un acuerdo cu nan lo bay back pa un aña ariba e contract bieu, y durante e aña aki SIMAR lo bay sinta hunto cu Croes y DRH pa asina bin cu un contract cu no ta kita nan derechonan. “E ta un solucion temporal y den e aña aki nos mester bin cu un solucion duradero, pasobra nan mester por bouw up pensioen”, el a bisa.
E ta sigui splica cu e solucion temporal a kita e OVO y pa e fin di luna aki nan por wordo paga normal y nan lo paga 6.6% na premie y e resto gobierno ta paga. Den e OVO e instructornan mes mester a paga 26% na premie, apart di e 5% cu a wordo corta di nan salario. E ta enfatisa cu e despues di e solucion temporal aki e meta principal ta cu e instructornan mester haya un contract di tempo indefini y nan mester bao up pensioen.
Werksternan di SKOA
Pa locual ta e problematica di e werksternan di SKOA y e comision cu Minister Endy Croes a forma pa bin cu solucion, Sra. Albertus ta indica cu e no ta wak e beneficio di un comision, pasobra e Minister di Enseñansa anterior tambe tabatin un comision y ya caba tin mas cu un aña di esaki y ainda no a yega na un solucion. “Kico un comision ta bay haci aworaki? Atrobe, si ya caba nan tin mas cu un aña caba cu un comision, mester bin cu un solucion. Anto esey ta e parti pica, pasobra cada biaha ta bin cu un comision, pero ainda e situacion no a wordo soluciona; ta djis un rekmento mi ta haya di e incertidumbre cu e werksternan ta aden y cu SKOA ta aden”, el a bisa.
“Ami ta haya eigenlijk un tiki ridiculo, pasobra tabatin tanto tempo cu un comision. Aworaki bo ta bin como minister nobo y bo ta bin cu un comision atrobe, y ainda nan ta den incertidumbre y ainda nan no tin solucion”, el a agrega.
Sra. Albertus ta splica cu nan a entrega na Croes e mesun rapport cu nan a entrega na formador, unda cu nan ta duna un bista amplio di con enseñansa ta actualmente y loke mester cambia. E top tres punto cu SIMAR a presenta na e Minister ta e finanzas, e leynan anticua y e non-jaar taak, pasobra e ta indica cu e docentenan mester haya tempo pa profesionalisa nan mes. “Esey ta e tres puntonan oficial cu nos a keda elabora ariba dje.”
Bishita na Boneiro
Sra. Albertus a yega apenas dialuna back for di Boneiro. E ta splica cu e motibo di su biahe tabata pa bishita e scolnan, pasobra Boneiro a haci un innovacion grandi y e innovacion aki ta na caminda pa Aruba tambe. E ta splica cu el a bishita tur scol, Ministerio di Enseñansa, el a bishita e instancianan cu ta yuda cu e parti di cuido di e muchanan y el a bishita e institutonan cu ta yuda cu formacion di adulto y drop-outs. “Bo ta wak cu eynan e ta hopi miho hinca den otro cu akinan na Aruba, nos falta hopi”, el a indica.
El a sigui splica cu Boneiro a pasa innovacion, pasobra na aña 2010 tempo cu Boneiro a bira un bijzondere gemeente bao di Hulanda, mesora hopi placa a wordo manda pa Boneiro pa yuda nan y adelanta den innovacion. “Nan enseñansa ta por nada pa cada alumno, tur cos ta wordo paga”, el a bisa. “Aworaki cu mi a bay wak cada mucha tin un laptop di scol, cada scol tin por lo menos tres bes pa siman un trahado social cu ta yuda, cada klas tin un assistent hunto cu e maestro pa yuda, eynan e ta hopi miho structura.”
Segun Sra. Albertus a indica, na November, representantenan di Boneiro lo bin Aruba pasobra Aruba tambe mester cuminsa cu e innovacion. Hulanda a bin Aruba y a haci doorlichting, e rapportnan aki a wordo manda pa Boneiro tambe, mirando cu nan a innova caba y mirando cu e cultura di Boneiro ta hopi cerca di esun di Aruba. Y segun el a compronde, nan lo yuda Aruba den e innovacion.
“Nos no sa si e ta bay ta mescos, pasobra nan a hinca hopi placa eynan. Por ehempel pa Covid nan a haya 1.400 dollar pa cada alumno na Boneiro pa yuda cu e retraso cu e muchanan a haya den Covid. Akinan na Aruba nos no a haya nada. E aña aki nan tin un proyecto NPO unda nan a haya atrobe 900 dollar pa cada alumno pa yuda atrobe cu mas cosnan den innovacion, y eynan nan tin proyectonan despues di ora di scol, proyectonan cu ta yuda e muchanan cu e formacion social y tur esey ta por nada, scol ta regel esey”, el a agrega.
Sra. Albertus ta indica cu un di e motibonan pakico Aruba ainda no ta na e nivel di innovacion na Boneiro ta pasobra cada biaha cu papia di innovacion mester e financiamento. “Eynan ta e situacion fastioso y nos tin cosnan cu nos tin cu drecha. Cerca nos ta 240 miyon ta e averahe cu nos tin pa enseñansa, pero un parti grandi di esaki no ta wordo usa bon.”
Sra. Albertus a splica cu e ta trahando ariba un rapport cu lo bay detaya tur e bishitanan cu el a haci na Boneiro y esaki e lo entrega na Minister di Enseñansa tambe pa nan sa kico ta na caminda.


text:
Skirbi pa Celia Thiel sociologa
Carnaval
Carnaval ta un fiesta internacional y ta wordo celebra den hopi paisnan segun nan custumber. Den principio, carnaval a wordo celebra den clubnan priva. Na Aruba esaki tambe tawata e caso. Prome cu añanan 1940 tawata celebra carnaval cu entre otro fiesta di disfras, y di mascarada. Despues a eligi reina, prins y ultimo pancho. E reina cu sali esun di teritorio di Corsou, ta bai entre otro Cuba pa e eleccion di reina di carnaval internacional. Den e gran mayoria di paisnan tawata toca musica folklore, y esaki tambe tawata e caso pa Aruba. Gruponan tawata toca tumba, danza, wals, caha di orgel. Esaki tawata e caso paso casi no tawatin comunicacion y e medio pa scucha cantica di otro paisnan. Na aña 1954 Aruba a haya su prome radio emisora y prome cu esey algun hende so tawatin fonograf y disco.
Carnaval di masa den Caribe Hulandes a cuminsa na 1964 na St. Eustatius (21km²), na Saba (13 km²) 1975, na St. Maarten (34 km²) den añanan 70, na Corsou (444 km²) 1971 y na Aruba (181km² 1954.
Na Aruba ya caba na 1953, Club Tivoli tawatin flota cu ta pasa den camindanan di Orjanjestad y na Santa Cruz a core tras di e reina cu ta den auto capa baha, den algun caminda. Tur esakinan ta forma di parada. Na 1954 carnaval di masa a bira oficial na Oranjestad. Tur hende por a participa den diferente grupo. Como 4 aña despues San Nicolas a conoce su prome parada. E echo cu pa celebra cabamento di di dos guera mundial cu un parada, no ta argumento pa bisa cu e prome parada a wordo teni na San Nicolas. E intencion di e parada ey, no tawata carnaval. Ta importante pa remarca cu Lago a bin Aruba y trahadonan a bin di afo Aruba pa traha. Aruba ya caba tawatin su tradicion, custumbernan y cultura. Den e face organizatorio, ya caba na Aruba tawatin clubnan priva cu su miembronan. Organizamento, tawata den crecemento na Aruba.
Paso ni St. Eustatius, Saba y ni St. Maarten tawatin carnaval prome cu Aruba, habitantenan di e islanan aki no por a trece carnaval na Aruba. San Nicolas a pasa den e desaroyonan cu resto di Aruba a pasa aden. San Nicolas hunto cu Savaneta ta forma e di 4 districto di Aruba. San Nicolas ta un districto mas di Carnaval y no “E” districto.


text: Weganan di Rei a selebrá nan di 10 aniversario ku un apertura na 2 skol kualnan tabata Sint Franciscus College na Janwe i Kolegio Bellefaas Martis na Sta. Rosa.E meta prinsipal di Weganan di Rei ta pa nos muchanan por gosa di un desayuno saludabel mainta na skol i alabes haña e oportunidat pa hasi moveshon durante henter un mainta.Tabata un plaser pa mira kon nos Gobernadó Interino sra. Michelle Russel-Capriles, Presidente di Parlamento sra. Charetti America-Francisca, Minister di Salubridat Públiko, Medio Ambiente i Naturalesa sra. Dorothy Pietersz-Janga, Promé Minister sr. Pisas i diferente Parlamentario ku tabata presente, gosa i hasi moveshon huntu ku nos muchanan.Minister di Enseñansa, Siensia, Kultura i Deporte sr. Sithree van Heydoorn no por tabata presente, debí ku e ta riba un biahe di trabou, pero e la keda representá pa Minister Dorothy Pietersz-Janga dignamente.E Ministerio di Enseñansa, Siensia, Kultura i Deporte a yuda ku parti di e gastunan di tur e desayunan ku a keda repartí pa nos muchanan na tur e skolnan ku a partisipá na Weganan di Rei e aña aki.Ambos skol tabatin un tremendo apertura kaminda tur hende a gosa inmensamente i tur nos muchanan tabata sumamente kontentu.Promé Minister sr. Pisas tabata sumamente kontentu di por a tuma nota ku mas di 14.000 mil mucha a partisipá e aña aki na e Weganan di Rei.Un pabien ta bai pa tur esnan ku tabata enbolbí den organisamentu di e Weganan di Rei. Boso a hasi un tremendo trabou!


text:
Ministerio konserní
Finansa
Minister di Finansa a duna instrukshon na Ontvanger pa hasi pagonan ku tin di haber ku restitushon di impuesto riba entrada i primanan sosial
Publiká riba 07 Desèmber 2021
Maneho en konekshon ku restitushon di impuesto riba entrada i primanan social
Riba 6 di desèmber último, Minister di Finansa a duna instrukshon na Ontvanger pa hasi pagonan ku tin di haber ku restitushon di impuesto riba entrada (inkomstenbelasting) i primanan social (sociale premies), denter di 15 dia di trabou despues ku Inspectie der belastingen pone e aanslag.
Minister di Finansa a bin tuma nota di keho den komunidat ku ta durando demasiado largu prome ku Ontvanger stort e restitushonnan riba kuenta di banko di e siudadano.
Ku e instrukshon aki, Minister di Finansa kier tin un maneho transparente pa evita ku ta solamente ora un persona tin un konosí na Ontvanger e ta haña su restitutie mas lihe. Esaki ta un derechi ku kada persona tin i tur hende mester haña un trato igual.
Minister di Finansa kier hasi un petishon na tur esnan ku tin derechi riba un restitushon, pa, den kaso ku Ontvanger no tin e informashon aki ainda, duna e kuenta di banko na Ontvanger mas pronto ku ta posibel, di moda ku e proseso di restitushon por kana mas lihe.
Ministerio konserní:
Finansa


text:
Tokante di Ministerio Públiko
TOKANTE DI MINISTERIO PÚBLIKO
Personanan sospechá di a kometé un echo kastigabel, ta haña di haber ku Ministerio Públiko (OM). OM ta e úniko instansha ku por hiba sospechosonan dilanti di hues penal. OM ta soru pa rastreá i persiguí echonan kastigabel.
Pa hasi esei, ta kolaborá ku polis i otro servisionan di rastreamentu. E fiskal ta na kabes di e investigashon. Ademas, OM ta supervisá e ehekushon korekto di sentensianan di huesnan; butnan mester wòrdu pagá, kondenanan di prison mester wòrdu sintá, mester hasi kastigunan alternativa korektamente. Huntu ku e huesnan, OM ta parti di e poder hudisial. Por lo tanto OM no ta un ministerio den e sentido usual di e palabra.
E paisnan Kòrsou, Sint Maarten i Ulanda i Boneiru, Sint Eustatius i Saba (BES) kada unu tin su propio OM. Kada un di e tres OMnan independiente aki tin un parkèt den promé instansha bou di maneho di un fiskal mayó (HOvJ). Na kabes di tur e OMnan tin un prokurador general (PG) konhunto, ku ta okupá su karga den kada pais. E parkèt di PG ta, konforme ku artíkulo 3, insiso 1 di Lèi di Estado tokante di Ministerionan Públiko, establesé na Kòrsou. PG ta den un posishon kaminda e mester responsabilisá su mes na e ministernan di (seguridat) i hustisia di Kòrsou, Sint. Maarten i Ulanda.
Den apelashon, OM ta wòrdu representá dor di PG, òf e ta wòrdu hasí na nòmber di PG dor di abogado general, ku tambe ta traha na parkèt PG. Aparte di un departamentu ku ta okupá ku apelashon den kasonan penal, tin un departamentu na parkèt PG ku ta responsabel pa e maneho di tur e parkètnan. E atministrashon di empresa aki ta apoyá e parkètnan den promé instansha pa nan por konsentrá prinsipalmente riba e proseso primario, es desir e mantenshon penal di órden hurídiko. Un di tres tarea di parkèt di PG ta unu ku tin di haber ku polítika. E parkèt ta kordiná e enfoke konhunto, spesialmente di kriminalidat ku ta pasa frontera i ta traha i vigilá áfspraknan tokante di logronan ku a ser trahá ku e parkètnan den promé instansha den kuadro di planning & control.


text:
Kralendijk – Bon dia, Mi por partisipá na boso ku e variante Dèlta di e vírùs di corona a yega Boneiru.
Awor akí nos por laga investigá variantenan di e vírùs den laboratorio na Aruba. Siman pasá nan a investigá 16 muestra. A resultá awor ku den mayoria di kaso ta trata di e variante dèlta i den algun kaso e variante alfa, esta esun britániko. Boso ta haña mas informashon despues den e siman akí.
E variante delta di e vírùs di corona ta plama na mesun manera via drùpel, pero ta hopi mas kontagioso. Mas biaha nos ta mira otro tipo di keho, spesialmente doló di kabes, i ménos biaha nos ta mira keho manera tosamentu i pèrdida di holó i smak. Hendenan ku no a pasa angua òf ku a pasa solamente 1 angua por bira mas gravemente malu debí na e variante dèlta. Nan tin un chèns mas grandi tambe pa resultá den hòspital. E tèstnan ku nos ta usa por indiká e variante dèlta bon.
Ta di gran importansia pa mas hende ainda pasa angua. I pa hende ku a pasa solamente 1 angua, bai pasa e di dos angua tambe. Ku e angua kontra corona bo ta prevení ku yùist ku e variante dèlta bo ta bira gravemente malu òf ku nan tin ku interná bo den hòspital. Si Si bo tin keho keda kas i yama 0800 800 pa traha un sita pa tèst.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Diadomingo anochi a drenta informe di un caso serio di maltrato na un trailer na Hooiberg, mesora a dirigi tanto polis como ambulans na e sitio. Na yegada di e patruya a tuma nota di un homber burachi y un muher tur maltrata, mesora a detene e homber y a pidi un transporte pa hib’e na warda y tambe a solicita presencia di ambulans. Na yegada di e transporte nan a bay cu e homber na warda di polis mientras e ambulans a yega atende e dama. E dama su situacion tabata rekeri intervencion medico na hospital.
1 thought on “Polis a detene homber cu a maltrata muher na un trailer na Hooiberg”
-
Mester haya un sotaaaaaaaa dune un batiii homber desgraciado busca un homber pa bo bati webon, muhe ta bo mama muhe ta pa stima no pa maltrata un bon batiii bo mester


text:
Alonso Tromp
Alonso Tromp tabata president di Comite Olimpico Arubano di 2000 te cu 2003. Otro miembronan di e directiva tabata Marcolino (Nilo) Croes, vice-president; Nicole Hoevertsz, secretaria general; Mary Hsing, segundo secretaria; Jerry Gomez (d.f.m.) tesorero y comisarionan Richard Kelly, Michael Lopez, Igmar Davelaar y Frank Velasquez.
Sr. Tromp ta conta: loke cu mi ta corda di nos atletanan cu a participa na e Weganan Olimpico na Sydney, na Australia na 2000 ta, cu nan tabata nos miho atletanan na Aruba y kendenan cu a haya un experiencia olimpico pa competi hunto cu e grandinan of miho den mundo.
Mi mensahe den cuadro di e conmemoracion y celebracion di e 64 aña cu nos atletanan nacional ta participa na e weganan olimpico ta, cu mi ta di opinion cu Comite Olimpico Arubano ta den e bon rumbo. Mi ta corda ainda cu den nos periodo nos a start cu e comisionnan tecnico, medico, anti-doping y cu ful un plan di maneho nobo pa Comite Olimpico Arubano, den cual awo nos por mira su balor of miho bisa su frutanan.
Mi ta haya si, cu for di e presupuesto di deporte, mester reserva mas placa pa nos atletanan, si Aruba kier mira resultado di medaya den e ciclo olimpico (Odesur, CAC Games, Weganan Panamericano y Weganan Olimpico). Por ultimo mi tin un conseho pa e directiva di Comite Olimpico Arubano y e Comision di Subsidio, y esaki ta pa nan ta mas consciente cu e presupuesto mester ta mas balansa entre nos federacionnan afilia na ASU y Comite Olimpico Arubano.


text:
LabdeMed ta un laboratorio médiko inovativo na Kòrsou, ku ta ofresé tèstnan di laboratorio di kalidat i nivel haltu for di 1979. Pashèntnan, empresa- i profeshonalnan médiko, por aserká nos pa mas di 150 tèstnan normal i avansá. Ku 16 lokalidat rònt Kòrsou. LabdeMed ta fásilmente aksesibel. Tambe pa pashèntnan, ku pa rasonnan médiko no por yega nan mes, na nos unidatnan di prek. Nan por hasi uso di nos servisio mobil di prek.
Banda di nos tèst di laboratorio normal, nos ta speshalisá den un kantidat di métodonan di tèst avansá.
Primi riba e tèst pa bo por lesa e splikashon korespondiente.
Esaki por ehèmpel ta e kaso di anemia di sélula ‘sikkel’. E test elektroforese kapilar ta hasi posibel pa por diagnostiká mas rápido i mas sigur.
*Hemoglobina ta e pigmènt ku ta transportá oksígeno den nos sélulanan kòrá di sanger.
LabdeMed ta para pa kalidat, klaridat & inovashon
Nos servisio ta transparente: nos ta hasi loke nos ta primintí. Asina nos por ofresé nos pashèntnan i nan dòkter seguridat i kalidat optimal. Empresanan tambe por konta riba un servisio rápido i profeshonal. E mishon aki, LabdeMed por realisá danki na e esfuerso i dedikashon di e tim profeshonal.
Komo un laboratorio pa komunidat responsabel, LabdeMed ke duna un aporte positivo na un Kòrsou mas salú. Ta p’esei tambe nos ta sigui inová kontínuamente den nos servisio. Huntu ku esei ta kuadra tambe nos ròl aktivo, pa ku prevenshon den kuido di salubridat na Kòrsou. Asina nos ta organisá regularmente kontrol di salú grátis na nos lokalidatnan i nos ta emití nos propio revista di salú: Mi Salú.
Akreditashon
LabdeMed for di ougùstùs 2018 tin akreditashon, segun normanan di kalidat rekonosé internashonalmente. E akreditashon ISO 15189 ta indiká ku LabdeMed ta sigui un maneho konsistente di kalidat riba e tereno di servisio, maneho atministrativo, proseduranan operashonal, kompetensia tékniko i analítiko di e personal, inovashon i kuido di kliente.
Bo tin pregunta tokante nos servisio? Tuma kontakto via +5999 736 1030 òf hasi bo pregunta via di nos formulario di kontakto


text:
Siman 8 – Dakota a bin di atras pa gana River Plate 2-1. River Plate a bai ariba tempran den e partido na minuut 4 cu gol di Steven Martes, Dakota a empata na minuut 47 pa medio di Albert Francis, y e gol di victoria pa Ricky Hodge na minuut 64. Dakota ta keto bai lider di e campeonato actual cu 19 punto, River Plate ta keda cu 3 punto.
Division Honor
Dakota ta gana River Plate 2-1
More in Division Honor
-
AVB ta consistente ora di tuma decision?
Nos a haya hopi reacion over kiko alfinal ta bai pasa cu e weganan...
-
Dakota ta corona campeon di Division Honor, ganando RCA den un final pa prome biaha desde 1983
Antesala di e final Dakota ta campeon un biaha mas, nan di 17 titulo,...
-
Playoff final di Division Honor 2021-2022 a yega, Dakota ta enfrenta RCA p’e titulo
Un final Clasico E gran final di Aruba su futbol alfin a yega, y...
-
Nos ta na mitar caminda di playoffs, Dakota ta keto bai na prome lugar riba tabla
Den resumen E di tres fecha di playoffs Division Honor aparentemente lo tabata hopi...


text:
ORANJESTAD,Aruba
Atraco riba Aruba no ta wordo tolera na ningun momento. Aruba ta un pais turistico y cu hopi vigilancia pa por keda un pais Safe den Caribbe. Despues cu e atraco cu a tuma luga na Jewels in Paradise situa na The Ritz Carlton polis y team nan special no a para keto y a detene un persona, pero awe den oranan di atardi tabatatin un investigacion forensico rond di The Ritz Carlton pa busca joyas y e arma, un rato pasa team di Atraco hunto cu team di polis a encontra un arma di candela den e saliña den sercania di The Ritz Carlton. Mesora a tuma e arma den beslag , y a entrega esaki mesora na e team forensico pa por hasi su investigacion pa saca afo si acaso e ta relaciona cu e caso di atraco na The Ritz Carlton . Cuerpo Policial ta pidi ken cu a wak algo of sa algo yama tiplijn di polis cu ta 11141.


text:
Posishon pa ku Implementashon di e Plan di Maneho di Naturalesa i Medio Ambiente
Na komienso di 2022, a akordá ku gobièrnu hulandes a reservá 35 mion euro adishonal pa protekshon di naturalesa i maneho ambiental na Hulanda Karibense. E kantidat akí ta disponibel pa e Plan di Maneho di Naturalesa i Medio Ambiente pa Hulanda Karibense 2020 – 2030. Esaki ta un plan di protekshon di naturalesa i maneho di medio ambiente ku pa años e entidatnan públiko, ministerionan i organisashonnan lokal di protekshon di naturalesa a traha riba dje.
Den e plan tin stipulá entre otro ku mester redusí e preshon riba koralnan pa e refnan aktual di koral por rekuperá. Entre otro polushon i e impakto di kambio di klima, ta algun di e faktornan ku ta poniendo na peliger e sobrebibensia di e refnan di koral, i por lo tanto, di turismo tambe. No solamente mester redusí e preshon ku tin riba e koralnan, pero tambe mester duna debido atenshon na ekosistemanan terestre spesial ku ta na peliger, manera e mondi tropikal seku.
Sinembargo, for di tempu ku a traha e Plan di Maneho di Naturalesa i Medio Ambiente (PMNMA) mas ku dos aña pasá, masha poko a sosodé konkretamente na Boneiru pa realmente protehá i manehá naturalesa i medio ambiente mihó riba e isla. Esnan ku tin ku ehekutá e PMNMA apénas por a dal algun paso pa move di un proseso di maneho pa protekshon di naturalesa den práktika.
Puntonan di Akshon
Pa un bon ehekushon di e Plan di Maneho di Naturalesa i Medio Ambiente, tin dos punto di akshon ku mester tuma lugá.
Na promé lugá, gobièrnu di e isla tin ku stipulá e programa di implementashon. Den dje ta indiká e akshonnan, metanan i prioridatnan ku lo ser ehekutá i na ki momentu den e próksimo añanan. Ta esensial pa e gobièrnu di e isla tuma kòntròl i responsabilidat di e maneho di naturalesa na Boneiru. E segundo punto di akshon ta ku e gobièrnunan lokal i nashonal mester duna klaridat tokante kon e presupuestonan lo ser repartí pa Bonaire. Antó kon nos por sòru pa e sèn akí ser usá mas lihé posibel di un manera efektivo?
Más ku dos aña despues di publikashon di e Plan di Maneho di Naturalesa i Medio Ambiente, no tin tempu pa pèrdè mas. Ta urgente pa hasi algu, para e deterioro di naturalesa na Boneiru i kuminsá ku restorashon aktivo di naturalesa i maneho di medio ambiente. Komo organisashonnan di naturalesa, nos sa kiko nos tin ku hasi pa protehá naturalesa na Boneiru i nos ta dispuesto na hasi esei. Solamente nos ta pidi klaridat i disponibilidat di parti di gobièrnu pa duna e aprobashonnan i fondonan nesesario pa por hasié rápidamente.
Skibí dor di STINAPA, ECHO, Mangrove Maniacs, Reef Renewal Bonaire, Sea Turtle Conservation Bonaire, BonBèrde, Terabarra i World Wide Fund for Nature the Netherlands.


text:
Abogago y vice president di sindicato FTA, sr. Jose Figaroa ta papia riba e decision di corte caminda e ta ordena casino desaloha e espacio den Riu Palace Hotel.
E peticion a bin for di hotel pa motibo cu casino no a cumpli cu e debe. Nan a pidi hues, y hues a bay di acuerdo. Nan tin 30 dia bandona e espacio cuminsando for di dia 20 january.
Sr. Figaroa ta bisa cu no ta prome biaha cu situacion asina ta pasa. Nan a papia cu trahado pa wak e asunto di pago. Nan a tuma nota cu a saca algun machine, nan a papia cu gerencia pero mayoria di machine ta lease di otro empresa, e ta normal cu casino ta haci esaki.
“Nos a sinta cu trahado, gerencia y mediador pa yega na palabracion na cierto pago. Gerencia tin pago atrasa cu mester cumpli cune. Nan a sigura trahado cu e luna aki lo cumpli cune pero a bin hunto pa wak con lo para cu situacion despues cu casino mester sali”, e ta bisa.
Nan a explora ciero posibilidad manera trahado por bay traha na otro casino, of un hotel cu por tuma trahado. No a yega na nada concreto y ainda no tin claridad pero ainda ta explorando.
Sr. Figaroa ta bisa cu e situacion ta uno fastioso y nan lo kier pa trahado por haya nan pago, si e casino termina di bay bancarota, e caminda ta bira mas largo pero tin cierto cu tin pago segura pa sesantia.
Sinembargo ainda esey no a pasa y ta explorando pa wak con por duna garantia na e trahado y ki posibilidad tin den direccion cu por haya otro trabou.


text:
(EFE) – Eleccion di mañan na Brazil lo dicidi e futuro relacion di e pais cu Latino America y e mundo unda dos modelo opuesto ta wordo enfrenta: ultraiskierda di Jair Bolsonaro y “iskierda ros” di Luiz Inacio Lula da Silva.
E diferencia entre e gobernantenan cu ta aspira e reeleccion y e mandatario cu ta pretende bin back na poder tambe ta refleha den e politica exterior di e pais, cu a wordo guia durante ultimo cuater aña pa un agenda ultra -conservador y awor ta enfrenta un ola progresista cu a tuma espacionan back den Latino America.
Pero e panorama ey por cambia. Tur encuesta ta considera Lula como faborito, cu un intencion di voto cerca di 45%, compara cu 30% cu Bolsonaro lo por haya.
Lula mester obtene mas di 50% di e votonan pa gana den e prome buelta, y den caso contrario, e dos candidato cu mas voto lo mester bay un segundo buelta e dia 30 di october.
Ora Bolsonaro a cuminsa su mandato na 2019, el a alinea Brazil cu e Merca di Donald Trump, pero na 2021 a tuma distancia, ora Joe Biden a asumi como presidente y pa e cual su victoria a wordo reconoci pa Bolsonaro un luna despues di eleccionnan.
Tambe, el a aleha di Union Europeo, cu ta protesta pa su politica agresivo pa Amazonia, te e punto cu e proceso di ratificacion di acuerdo cu bloki comunitario y Mercosur a anuncia na 2019 ta para, despues di dos decada di negociacionnan.
Asina mes a crea enfrentamento cu China y a mantene un participacion casi testimonial den e foro di BRICS, cu Brazil ta integra cu Rusia, India y Sur Africa.
Di su parti, Lula da Silva ta priminti cu Brazil lo bolbe biba den e bonansa di e prome decada di siglo 21, ora e tabata na poder, Lula ta plantia restaura e basenan di integracion Latino Americano.


text:
The content originally appeared on: Diario
Eleccionnan Midterm na Merca di influencia riba Guera Ukraine
*Frontera entre Venezuela y Aruba no por habri den crisis
* Situacion financiero mundial ta crea caos politico internacional
ORANJESTAD(AAN)- Na ciere di e edicion di awe, DIARIO a ricibi relatonan sumamente preocupante entorno e situacion mundial, cu ta bira mas severo mientras e eleccionnan Midterm na Merca ta acerca.
E eleccionnan aki no ta pa eligi Presidente na Merca pero ta pa eligi, manera na diferente occasion DIARIO a informa, 425 miembro den e House of Representative y 35 di e 100 miembronan di Senada di Merca.
Esaki ta nifica cu na e momentonan aki Merca ta den un situacion di eleccion y e desaroyonan na Ukraine por afecta e resultadonan manera informantenan ta indica.
Informacionnan serio a alcansa DIARIO acerca e presencia di Iran na Venezuela, caminda Iran lo tin un refineria nobo.
Iran ta un aliado directo di Vladimir Putin y ta wordo considera di ta hunga un papel importante den e armanan poderoso cu cual Putin ta trata na kibra e resistencia di Ukraine contra e invasion Ruso.
E situacion mundial ta empeora na forma directo y indirecto continuamente y na varios pais por nota cu e problemanan social, manera cantidad di personanan cu ta sufri di hamber, ta causa agitacion contra gobiernonan di e pais.
Por papia di un instabilidad mundial serio ayeranochi ora DIARIO tabata pa bay imprenta.
Manera a wordo trece dilanti, Prome Ministro Evelyn Wever-Croes a tuma e decision corecto pa no habri e frontera entre Aruba cu Venezuela debi na e aumento di personanan cu ta establece nan mes na Venezuela procedente di paisnan cu por considera peligroso.
Venezolanonan mes ta sigui bandona nan pais tambe y por spera cu e actividadnan pa yega Aruba na forma ilegal, lo aumenta.
DIARIO ta pendiente momentonan serio den e conflicto mundial, cu ta crea hamber y miseria grandi rond mundo pero tambe instabilidad peligroso na cantidad di pais, caminda poblacion ta lanta pa prijs di awa y coriente cu ta sigui subi, fuera di control di Gobiernonan di paisnan cu mester importa combustibel.


text:
E prome tres salanan di The Movies @ Principal na San Nicolas tabata completamente bendi, di amantenan di bon pelicula cu a opta pa admira y sostene e pelicula “Huicio Perfecto” di Angelo Croes. E pelicula di 1 ora y 40 minuut a acapara hopi atencion y a haya bon comentario despues di e evento, cu a conta cu presencia tambe di Ministernan mr. Xiomara Maduro di Cultura y dr. Rudy Lampe di Enseñansa.
“Huicio Perfecto” ta produci y dirigi pa Angelo Croes. E grabacion y edicion di henter e pelicula tabata den man di Roy Croes, mientras cu Martin Buitenweg tabata encarga cu tur “side effect” y musicalisacion di e pelicula. Ta un pelicula graba na Aruba mes, cu artistanan local y cu sin duda lo causa un impacto ora mire den un sala grandi di pelicula.
E trabounan rond di e proyecto aki, inicia na aña 2017, a inclui no menos di 30 actor di Aruba. Banda di e actornan tin mas di 100 figura local cu a participa activamente den e pelicula, cu ta graba den nos propio idioma, papiamento.
E pelicula “Huicio Perfecto” tin un duracion di 1 ora y 40 minuut, ta inclui escenanan romantico, accion, drama y hasta un poco humor. E ta conta e storia con Aruba a hunga un rol masha importante, es mas, tabata e yabi clave den mundo di petrolio. Pero, separa di e industria petrolero, tambe e storia ta encera un cartel criminal cu tabata bou di investigacion di un escuadron elite di Polis.“Huico Perfecto” ta un pelicula cu ta para pa su nomber, pasobra e ta contene escenanan den cual Bo ta haya bek tur locual Bo ta duna. Pues cu kico cu Bo haci den bida, e ta bin bek pa Bo…tardi of trempan!
A graba e escenanan na varios sitio riba nos isla, manera na edificio di Corte, den un hotel, den area industrial, den Marina Pirata Restaurant, den Franse Pas, na Fermin’s Bar, riba parkeerplaats di Do It Center na Shaba y mas.E elenco principal ta inclui Altoinspector di Polis (den bida real), Alvin Molina como Django Maduro, Gionathan Croes como un Polis Mendoza, Abigail Sanchez como Jessy, e conocido Manuel de Silva a hunga pa Max Harms, Stephanie Croes como psicologo Dr. Angela de Cuba, Alegandro Dirksen cu tabata Fiscal di Ministerio Publico, Luty Martinez como Hues, Egmond Molina como “Turco” y Joylene de Nobrega como Narianna.


text:
Willemstad– Un di e áreanan di enfoke pa e gobièrnu formá pa Movementu Futuro Kòrsou (MFK) i Partido Nashonal di Pueblo (PNP) ta Telekomunikashon i Regulashon. Segun nan BTP lo mester bai duna konseho na Minister riba tur loke ta regardá e tereno di telekomunikashon I pòst.
BTP mester traha maneho riba tereno di telekomunikashon i pòst, implementá e maneho aki despues ku e la wòrdu akordá dor di Minister, prepará e leinan pa Kòrsou riba tereno di telekomunikashon i pòst, ehekutá e tareanan konforme e ordenansa di BTP (Landsverordening Bureau Telecommunicatie en Post) i representá Kòrsou den kuadro ku esei ta nesesario i konforme instrukshonnan di Konseho di Minister, den Reino, regionalmente I internashonalmente. Ademas BTP mester duna konseho na Minister riba tur loke ta regardá e tereno di telekomunikashon I pòst.